10 Rawatan Alternatif Spa Yang Mengarut Dan Pelik

Keinginan manusia untuk kelihatan cantik bukanlah sesuatu yang baru (penggunaan alat solek dikenal pasti sejak dari zaman Mesir purba dan Rom). Namun, cara bagaimana untuk mendapatkan 'kecantikan sempurna' sering berkembang.

Berbilion ringgit dibelanjakan saban tahun di seluruh dunia hanya untuk kecantikan. Walaupun begitu, ada sesetengah orang sanggup melakukan lebih untuk kelihatan lebih muda dan cantik. Di dalam senarai ini terdapat beberapa kaedah pelik rawatan spa di seluruh dunia.

Bagi mereka yang berani dan mempunyai masalah kesakitan otot atau lenguh badan, Spa Ada Barak di Utara Israel menawarkan rawatan urutan badan yang unik. Dengan bayaran $70 per sesi, anda akan diurut menggunakan sedozen ular yang tidak berbisa.

Dengan menggunakan ular kecil seperti ular susu dan yang lebih besar seperti ular jagung, ia dikatakan dapat melegakan sakit otot di seluruh badan. Seorang pelanggan bernama Liz Cohen memberitahu, walaupun dia takutkan ular namun kesan rawatan yang ditawarkan benar-benar berkesan.

Cryotherapy ialah salah rawatan menggunakan wap sejuk seperti yang terhasil dari ketulan ais. Dikatakan rawatan suhu sejuk ini telah dilakukan ratusan tahun dahulu di Eropah dan dipanggil 'sauna sejuk'.

Rawatan cryotherapy ini masih baru dan doktor masih belum mengesahkan 100% faedah dan kebaikannya akan tetapi, mengatakan ianya selamat. Namun, ia tidak sesuai digunakan oleh ibu mengandung, kanak-kanak dan mereka yang mempunyai tekanan darah tinggi.

Rawatan kaki atau pedicure ikan ini terkenal di Eropah dan Asia. Di Malaysia juga telah banyak spa yang menawarkan perkhidmatan ini. Di Amerika pula rawatan ini sedang mula popular, walaupun sesetengah negeri mengharamkannya kerana masalah kebersihan.

Ketika rawatan, pelanggan perlu merendamkan kaki mereka ke dalam kolam kecil yang dipenuhi ikan Garra Rufa (dari keluarga Cypriniformes). Ikan kecil ini akan memakan sel-sel mati yang terdapat di kaki dan membuatkan kaki anda lebih bersih dan segar.

Kebiasaannya najis burung adalah sesuatu yang anda tidak mahu berada di cermin atau bumbung kereta anda. Akan tetapi, lain pula halnya bagi mereka yang mementingkan kecantikan muka. Terdapat beberapa salon ternama yang menggunakan najis burung bulbul atau nightingale sebagai rawatan untuk merawat kerosakan pada kulit muka.

Dengan harga sekitar $225 sekali rawatan, najis burung ini merupakan bahan utama setelah rawatan sinaran ultraviolet untuk membunuh bakteria pada muka. Ia akan dicampurkan dengan air sebelum disapukan pada muka dan dikatakan akan mengelakkan kulit mengelupas serta membuat tona kulit menjadi sekata.

Bagi pelanggan yang berkemampuan, pusat rawatan The Spa di menara Trump di New York menawarkan urutan mewah menggunakan batu permata dan minyak urutan khas. Dalam sesi rawatan selama 90 minit itu, pelanggan boleh memilih pelbagai jenis batu permata seperti berlian, zamrud, delima dan pelbagai lagi.

Dengan harga per sesi sebanyak $295 pada hari biasa dan $395 pada hari minggu, ia dikatakan dapat mengimbangi tenaga dalaman dan menyucikan segala kotoran yang terdapat dalam badan.

Lendir siput telah lama dikenalpasti mempunyai faedah dari segi kesihatan. Namun, satu spa di Jepun telah melakukannya satu tahap lebih ekstrim. Dengan harga sekitar $100, anda boleh mendapatkan rawatan muka dengan menggunakan lendir siput.

Dengan diawasi pakar terapi, beberapa siput akan berjalan dengan perlahan-lahan di atas permukaan kulit muka anda dan meninggalkan lendiran yang mempunyai antioksida serta protein itu.

Di salon rambut Hari yang terletak di London, terdapat satu rawatan rambut menggunakan bahan unik yang digelar 'viagra untuk rambut' oleh pemiliknya iaitu Hari Salem. Sperma lembu itu diimport olehnya dari Scotland dan Iran. Oleh kerana ianya disimpan di tempat sejuk, sperma itu tidak mempunyai bau.

Namun, Hari telah menghentikan perkhidmatan rawatan yang dianggapnya boleh mencantikkan rambut itu atas sebab-sebab yang tidak diketahui.

Terdapat beberapa spa yang menawarkan mandian bir di Eropah seperti German, Austria dan Czech Republic. Para pelanggan boleh berendam di dalam kolah yang diperbuat daripada kayu dan dipenuhi dengan minuman bir. Bukan itu sahaja malah ia juga dicampur dengan gandum, madu dan krim keju.

Menurut pengusaha Hedwig Bauer yang membuka spa bir di Landhotel Moorhof di Franking, Austria, mandian ini boleh merawat beberapa penyakit seperti masalah tulang, gout, eczema, masalah buah pinggang, stroke dan stress.

Di Jepun, ada satu seni rawatan yang digelar Reiki, iaitu perpindahan tenaga dari perawat kepada pesakit bagi mengimbangi ketidak stabilan tenaga dan emosi. Namun, di Australia pula rawatan Reiki ini menggunakan kuda sebagai perawat. Pusat rawatan bernama Free Rein Australia ini mempunyai 12 ekor kuda yang bebas berkeliaran yang bertugas sebagai perawat.

Para pelanggan akan berbaring di atas katil yang disediakan di ladang ini sementara kuda-kuda perawat ini bebas melakukan apa sahaja termasuk menghidu, menjilat dan kadangkala berguling. Menurut pengusahanya, rawatan ini dapat membebaskan sekatan tenaga dalam dan menghasilkan getaran positif di dalam badan pelanggan.

Perkhidmatan yang ditawarkan di Hotel Heubad di Italy ini dikatakan dapat membuang toksik, merangsang metabolisma dan meningkatkan sistem imunisasi. Rawatan ini sudahpun diamalkan di Italy sejak dari tahun 1903 lagi.

Jerami lembab ini diambil pada waktu awal pagi di Alpe yang terletak di Siusi, Italy kerana masih mempunyai kelembapan embun. Bukan itu sahaja malah ia juga dicampur dengan minyak yang dihasilkan dari beberapa jenis bunga.


Mengapa Pemain Tenis Memakai Serba Putih Pada Kejohanan Wimbledon

Sejarah Kejohanan Wimbledon bermula apabila satu pengumuman di dalam majalah The Field bertarikh 9 Jun 1877 memanggil para pemain tenis amatur untuk berkumpul di All England Croquet and Lawn Tennis Club, Wimbledon. Sebanyak 22 orang pemain tenis lelaki telah hadir (ini kerana wanita tidak dibenarkan menyertainya).

Hari ini menyaksikan Kejohanan Wimbledon merupakan pertandingan tenis paling tua dan paling berprestij di antara kesemua 4 kejohanan Grand Slam (tiga lagi ialah Kejohanan Terbuka Perancis, Australia dan Amerika Syarikat). Kejohanan Wimbledon juga menyaksikan tradisi dipelihara dengan baik seperti memanggil pemain lelaki dan wanita dengan nama 'Gentlemen' dan 'Ladies'.

Begitu juga dengan tempat duduk khas untuk para bangsawan Inggeris yang masih kekal sejak 1922 yang digelar 'Petak Diraja'. Akan tetapi yang paling menjadi aspek terpenting dan paling ketara ialah setiap pemain yang menyertainya memakai pakaian berwarna putih keseluruhannya. Mengapakah para pemain di kejohanan ini diwajibkan memakai pakaian serba putih ini?

Jawapannya mudah kerana warna putih adalah 'kod pemakaian' yang wajib dipatuhi untuk kejohanan ini. Ia diwajibkan atas sebab yang tertentu. Pada waktu peraturan kejohanan ini dibuat pada tahun 1880, kesan peluh adalah sesuatu yang dianggap kurang sopan. Oleh disebabkan itu warna putih dipilih kerana ia mengurangkan kesan peluh pada baju pemain.

Satu lagi sebab adalah kerana ia merupakan sukan yang diminati golongan bangsawan dan juga golongan diraja. Sejak lebih seabad peraturan 'kod pemakaian' warna putih ini diperkenalkan, ia tidaklah begitu popular di kalangan beberapa pemain tenis profesional. Tidak hanya pakaian putih, 'kod pemakaian' Wimbledon juga merangkumi beberapa aspek lain seperti rekaan dan kesopanan yang ditetapkan.

Antara kes yang paling mendapat perhatian ialah apabila bintang tenis terkenal Andre Agassi menolak untuk bermain di Kejohanan Wimbledon dari tahun 1988 hingga 1990. Ini kerana peraturan pakaian semua putih ini menghalang dari Agassi untuk memakai baju berwarna terang yang disukainya kerana keselesaan (dan juga kerana ia adalah sebahagian dari jenamanya sendiri ketika itu).

Bukan itu sahaja malah pemain tenis lelaki terbaik sepanjang zaman iaitu Roger Federer juga pernah melanggar peraturan apabila dia memakai kasut putih dengan belang oren pada kejohanan 2013. Federer diarahkan untuk menukar kasut pada perlawanan seterusnya.

Pada tahun berikutnya, lagenda tenis wanita iaitu Martina Navratilova menjadi berang dan mengatakan pegawai kejohanan itu sebagai 'melampau' apabila memberitahunya bahawa skirt putih berbelang biru yang dipakainya tidak mematuhi 'kod pemakaian' yang ditetapkan.

Ramai lagi pemain tenis profesional yang dianggap telah melanggar peraturan 'kod pemakaian' kejohanan besar ini. Di antaranya ialah ‘Gorgeous Gussie’ Moran(1949 ), Pat Cash (1987), Maria Sharapova (2008), Serena Williams (2008), Bethanie Mattek-Sands (2011) dan Venus Williams (2010 & 2011).

Walaupun beberapa kali dikritik pemain profesional tenis terhebat, pihak pengurusan Kejohanan Wimbledon tidak sedikitpun berlembut untuk mempertimbangkan cadangan mereka. Jadi kita mungkin akan melihat para peserta kejohanan ini akan terus memakai pakaian kesemua putih untuk satu jangka masa yang panjang.


Bagaimana Manusia Tiba-Tiba Boleh Cakap Bahasa Asing? - Sindrom Loghat Asing

Menjalani kehidupan di Norway yang dijajah semasa Perang Dunia Kedua adalah satu keadaan yang sukar untuk semua penduduk negara ini. Namun, ia lebih sukar untuk Astrid, berusia 30 tahun.

Apabila dia cuba melakukan sesuatu yang mudah dan rutin seperti pergi membeli-belah, orang akan mendengar loghat Jerman nya yang pekat dan menolak untuk berurusan dengannya.

Sentimen anti-Jerman dan keganasan mata-mata Gestapo sangat kuat di negara ini yang dia menghadapi permusuhan akan melakukan tugas hariannya.

Sentimen anti-Jerman dan kebencian perisik Gestapo begitu kuat di negara ini menyebabkan Astrid berhadapan dengan permusuhan dalam melakukan rutin harian.

Tetapi, masalahanya, Astrid bukanlah orang Jerman. Dia tidak pernah keluar daripada Norway sepanjang hayatnya. Malah, dia mempunyai alasan yang kukuh untuk membenci Nazi kerana dia pernah mengalami kecederaan serius terkena serpihan bom.

Selepas kecederaan itu, dia mengalami penyakit misteri yang membuatkan pertuturannya mempunyai loghat Jerman yang pekat.

Beberapa dekad kemudian di Amerika Syarikat, seorang lelaki dari Texas berusia 55 tahun sedang bergelut dengan masalahnya yang unik.

Walaupun tidak dipulaukan oleh jirannya, anak-anaknya menjadi bimbang kerana dia tiba-tiba bertutur dengan loghat "cockney" walaupun tidak pernah pergi ke England sepanjang hidupnya.

Apabila lelaki ini dibawa untuk pemeriksaan, doktor mendapati bahawa bacaan, tulisan dan kemudahan mentalnya tidak terjejas. Tidak ada yang bermasalah selain daripada loghatnya.

Bagaimanapun, beberapa minit selepas pemeriksaan, lelaki itu mengalami sawan kecil dan apabila dia pulih, dia kembali bertutur dalam loghat asli.

Fenomena ini dikenali sebagai "sindrom loghat asing" dan secara rasminya ditakrifkan sebagai gangguan ucapan yang biasanya berlaku selepas beberapa jenis kerosakan otak.

Hanya terdapat hanya kira-kira 60 kes dilaporkan mengenai sindrom ini yang didokumenkan di seluruh dunia.

Walau bagaimanapun, pesakit-pesakit telah bercakap banyak bahasa yang berbeza dengan yang paling awal adalah seorang lelaki Perancis yang tiba-tiba bertukar kepada loghat Alsatian pada tahun 1907.

Kebanyakan kes yang dilaporkan berlaku selepas beberapa jenis "kemalangan serebrovaskular." Namun, beberapa kes yang direkodkan dicetuskan oleh sakit kepala yang sederhana, seperti seorang wanita Inggeris Sarah Colwill yang bertukar kepada loghat Cina setelah migrain yang teruk:

Walaupun sindrom ini tersangat jarang, namun adalah mudah untuk memahami mengapa ia berlaku. Pada hakikatnya, keadaan ini merupakan halangan pertuturan yang mengubah dialek pesakit.

Walaupun tatabahasa dan kefahaman mereka tetap sempurna, cara mereka berhenti dan menekan pada suku kata berubah. Kepada pendengar, perubahan dalam penekanan dan irama ini berbunyai seperti loghat yang berlainan.

Oleh kerana tidak banyak kes yang didokumentasikan, tidak ada punca tunggal yang dapat menjelaskan setiap keadaan.

Walaupun sindrom loghat asing ini sendiri sangat jarang berlaku, ia adalah lebih luar biasa untuk ia dipulihkan, walaupun ia pernah berlaku.

Sebagai contoh lelaki Texas yang dirujuk di atas, dan seorang lagi pesakit yang mendapat loghat aslinya semuala selepas mengalami angin ahmar kedua tiga tahun kemudian.

Dan walaupun sindrom ini tidak menghalang orang daripada berkomunikasi dengan berkesan, ia boleh mempunyai akibat yang mengecewakan.

Bahasa adalah bahagian penting dari identiti, dan walaupun ia kelihatan seperti kesulitan kecil, ia masih boleh memberi kesan kepada mereka yang menderita akibatnya.

Sebagai contoh, lihat video di bawah di mana wanita Australia bertukar kepada loghat Perancis selepas kemalangan jalan raya:

Sehingga kini tiada ubat bagi penyakit ini dan pesakit biasanya menjalani terapi pertuturan untuk mencubat mendapatkan kembali loghat lama mereka.


8 Negara Dengan Undang-Undang Yang Sangat Unik Dan Pelik

Setiap negara mempunyai undang-undang yang sangat berlainan, mengikut ketetapan tersendiri berdasarkan agama, bangsa, budaya, cuaca dan banyak lagi.

Sebelum sesuatu undang-undang itu dibuat, ia harus dibahaskan terlebih dahulu dan mendapat persetujuan majoriti. Biasanya undang-undang yang dibuat adalah untuk melindungi hak-hak individu, masyarakat dan negara.

Namun, terdapat undang-undang yang dilaksanakan di negara-negara lain dilihatkan sebagai agak pelik bagi kita di Malaysia. iluminasi.com kongsikan 8 negara yang melaksanakan undang-undang pelik dan unik.

Di Perancis, adalah menjadi satu kesalahan jika anda memandu tanpa memiliki "breathalyzer", iaitu alat untuk mengukur tahap alkohol dalam badan, walaupun anda adalah pelancong.

Namun sejak tahun 2013, saman yang dikenakan ke atas kesalahan ini iaitu RM64 telah dihapuskan.

Perancis juga mempunyai undang-undang ketat terhadap makanan yang disediakan kepada kanak-kanak di sekolah.

Jumlah sos dan mayonis yang dimakan oleh kanak-kanak di kafe sekolah dikawal dengan ketat bagi mengelakkan kanak-kanak daripada menjadi ketagih kepada makanan segera yang tidak sihat.

Pada tahun 2014, ketiga-tiga negara ini telah mengharamkan pakaian dalam yang mengandungi kurang daripada 6% bahan kapas.

Ini bermakna tiada lagi pakaian dalam berenda, yang biasanya mengandungi kurang daripada 4% kapas.

Pengharaman ini berpunca daripada kebimbangan kesihatan yang berkaitan dengan fakta bahawa pakaian sintetik gagal untuk menyerap kelembapan secukupnya, yang boleh menyebabkan masalah kulit.

Undang-undang Denmark mengenai nama peribadi melarang ibu bapa daripada menamakan anak mereka dengan sesuatu yang dianggap sebagai bodoh.

Ibu bapa yang bakal menimang cahaya mata boleh memilih nama dari senarai yang diluluskan atau mendapatkan persetujuan daripada kerajaan terhadap nama yang ingin diberikan.

Di England, adalah dilarang untuk "memukul" atau "mengetuk" permaidani anda di jalanan. Namun, ia tidak menjadi kesalahan untuk mengibas alas kaki, sebelum jam 8 pagi.

Selain itu, England mengharamkan sesiapa daripada meluncur di atas ais atau salji di jalan-jalan di negara ini, mengikut Akta Polis Metropolitan 1839.

Ini bukanlah satu undang-undang yang pelik sebaliknya lebih kepada unik dan menjaga negara serta agama.

Di Maldives, adalah diharamkan untuk mengimport apa-apa bahan yang boleh dianggap "bertentangan dengan Islam," yang termasuk Kitab Injil, produk daging babi, dan alkohol.

Seperti Maldives, undang-undang ini dilaksanakan untuk menjaga kesejahteraan agama Islam dalam negara.

Di Pakistan, adalah menjadi satu kesalahan undang-undang untuk meraikan Hari Valentine kerana ia bukanlah sebahagian daripada tradisi orang Islam.

Negara-negara lain yang turut mengharamkan Hari Valentine termasuklah Indonesia dan Arab Saudi.

Filipina adalah satu-satunya negara di atas muka bumi (selain daripada Vatican City) di mana perceraian adalah diharamkan. Satu-satunya cara pasangan yang ingin berpisah adalah dengan membatalkan perkahwinan (annulment).

Pembatalan perkahwinan adalah proses yang sangat panjang dan membosankan, memerlukan salah seorang daripada pasangan itu untuk mendakwa bahawa pasangan mereka tidak berupaya secara psikologi untuk perkahwinan itu diteruskan.

Di bandar Turin di Itali, adalah menyalahi undang-undang bagi mereka yang membawa anjing besiar-siar lebih daripada 3 kali sehari. Mereka yang melanggar undang-undang ini akan didenda RM2,500.

Namun bagaimana cara pihak berkuasa mengetahui berapa kali anda membawa anjing bersiar-siar menjadi misteri.

Juga, orang Itali juga memberikan perhatian yang serius kepada haiwan peliharaan lain, sebagai contoh ikan. Di Rom, anda tidak dibenarkan memelihara ikan di dalam balang.

Menurut mereka, balang ikan membuatkan ikan menjadi buta dan gagal memberikan oksigen yang cukup.


5 Kapal Karam Yang Mempunyai Cerita Lebih Menarik Daripada RMS Titanic

Dalam sebahagian besar sejarah manusia, penguasaan maritim menjadi perkara utama yang diberikan perhatian oleh kuasa-kuasa utama di dunia. Seperti kata pepatah, 'Siapa yang memerintah laut, memerintah dunia".

Memandangkan kekangan teknologi sedia ada, air adalah satu-satunya cara yang boleh digunakan untuk meliputi jarak jauh dari satu benua ke yang lain.

Jelas sekali, ini membawa kepada banyak konflik antara negara-negara, dan terdapat banyak kapal menemui ajal di dasar laut.

Sebahagian daripada bangkai kapal ini telah ditemui dan berubah menjadi tempat untuk kajian sejarah.

Dan kapal karam yang paling terkenal di dunia sudah tentunya RMS Titanic, namun terdapat banyak lagi kapal karam yang lebih menarik daripada kisah titanic.

Kapal Britannic adalah adik beradik kepada Titanic yang dibina oleh syarikat yang sama iaitu White Star Line. Ia dibina selepas daripada karamnya kapal Titanic, jadi sudah tentu perubahan dilakukan untuk menjadikannya lebih bereputasi.

Beberapa bot penyelamat tambahan ditambah di sekitar bilik dandang, bilik enjin dan kawasan lain yang terdedah kepada iceberg.

Apabila ia siap dibina, kapal Britannic adalah lebih besar daripada Titanic dan boleh dibuat sebagai kapal pesiaran yang sangat baik.

Namun, terdapat satu masalah kecil, Perang Dunia Pertama telah bermula dan kapal ini diminta oleh kerajaan Amerika Syarikat untuk digunakan sebagai kapal hospital.

Bertentangan dengan Titanic, Britannic bertahan selama satu tahun sebelum karam disebabkan oleh serangan pihak musuh. Ia mungkin tidak begitu dikenali pada hari ini kerana kebanyakan daripada penumpangnya berjaya menyelamatkan diri.

Daripada 1,000 penumpang yang berada di atas kapal, hanya 30 orang sahaja yang terkorban.

Jacques Cousteau menemui bangkai kapal itu beberapa dekad kemudian dan agak terkejut apabila mendapati ia berada dalam keadaan yang luar biasa.

Semasa tahun 1990-an dan 2000-an, beberapa ekspedisi turun untuk melawat dan memfilemkan bangkai kapal itu.

Yang terbaru adalah pada tahun 2012, apabila penyelam memasang alatan untuk merakam dan memantau pertumbuhan bakteria pada kapal dan membandingkannya dengan Titanic.

Lusitania berkongsi sejarah yang sama dengan Titanic. Namun ia sebenarnya didahului oleh beberapa tahun, menjadi kapal terbesar di dunia sebelum ia dikalahkan oleh "adiknya", Mauretania.

Ia kemudiannya mempunyai persamaan yang lebih kuat dengan Britannic, kerana juga tenggelam semasa Perang Dunia I.

Pada tahun 1915 RMS Lusitania telah ditenggelamkan oleh bot-U Jerman, yang telah menyebabkan kekacauan besar.

Pihak Jerman dituduh melanggar undang-undang antarabangsa dengan melakukan tembakan tanpa memberi amaran kepada kapal bukan tentera.

Namun, pihak British juga telah melanggar undang-undang perang antarabangsa kerana menggunakan kapal Lusitania untuk mengangkut peluru perang dengan harapan Jerman tidak menyedari dan tidak menyerang mereka.

Hari ini, kapal Lusitania boleh ditemui berhampiran rumah api di Kinsale. Tidak seperti bangkai yang karam pada zamannya, kapal Lusitania memburuk dengan agak cepat dan teruk.

Pakar-pakar menganggarkan menurut kadar pereputan yang dialami, bangkai kapal ini tak lama lagi akan rebah menyembah bumi sepenuhnya.

Kali ini kita pergi agak jauh ke masa belakang ke era kapal lanun dan khazanah lagendah. Nuestra Señora de Atocha adalah kapal kebangaan armada Sepanyol yang karam dengan muatan harta karun antara yang paling besar dalam sejarah maritim.

Semua ini berlaku pada tahun 1622. Kapal Atocha sepatutnya membuat pelayaran dari Havana ke Sepanyol membawa kargo yang mengandungi muatan emas, perak, permata, tembakau, tembaga dan lain-lain yang tersangat banyak.

Dalam perjalanan, kapal ini berhadapan dengan ribut taufan yang merosakkan bahagian badan kapal dengan teruk dan memastikan Atocha dan segala muatannya termasuk krew-krew kapal tenggelam.

Ia tidak menghairankan untuk mengetahui bahawa pihak berkuasa tidak begitu peduli terhadap nyawa yang terkorban seperti mana mereka mempedulikan harta yang tenggelam.

Untuk bertahun lamanya, pihak berkuasa Sepanyol menghantar beberapa kapal untuk mencari kapal yang berharga ini.

Walaupun mereka berjaya untuk mendapatkan kembali sebahagian besar kargo dari kapal Saint Margarita (satu lagi kapal dari armada yang turut karam), namun, Atocha tidak berjaya ditemui.

Namun semuanya berubah pada tahun 1985 apabila pemburu harta karun profesional, Mel Fisher menemukan kapal ini. Dan tidak mengejutkan, Mel Fisher berhadapan dengan tentangan dari pihak lain yang menuntut khazanah ini, khususnya negeri Florida.

Apa yang paling mengejutkan adalah, struktur "sterncastle" kapal ini masih belum ditemui. Ia merupakan kawasan kapal yang paling selamat dan tempat di mana harta yang paling berharga disimpan.

Masa untuk kapal lanun pula. Penulis mulakan dengan lanun separa-terkenal yang lebih berhak menerima kredit dan pengiktirafan yang sepatutnya, iaitu "Black Sam" Bellamy.

Tak kiralah bagaimanapun anda melihatnya, Bellamy adalah lanun yang paling berjaya: dia menenggelamkan atau menakluki paling banyak kapal dan mengumpulkan harta terbesar, iaitu sekitar RM480 juta wang moden.

Walaubagaimanamun, Black Sam tak sempat untuk menikmati harta yang dirampasnya.

Kapal miliknya yang dikenali sebagai Whydah Gally telah tenggelam ketika ribut besar pada tahun 1717 yang menyebabkan Black Sam dan semua krewnya serta harta-harta tenggelam ke dasar laut.

260 tahun kemudian, Whydah Gally telah ditemui menggunakan peta bangkai yang dihasilkan oleh kaptennya yang pada mulanya menyiasat bangkai kapal ini pada tahun 1717.

Pada loceng kapal, tulisan "The Whydah Gally 1716" ditemui, menjadikan ini sebagai kapal lanun yang pertama dikenalpasti.

Sejak itu, lebih daripada 200,000 kepingan terlah ditemui termasuklah bertan-tan harta dalam bentuk syiling emas dan perak.

Walaupun ia hanya mengganas di lautan untuk tempoh yang singkat, Revenge Queen Anne telah memasuki buku sejarah sebagai salah satu kapal yang paling menakutkan.

Status adalah hasil daripada kapten kapalnya, iaitu Blackbeard. Pada tahun 1717, lanun ini menggunakannya sebagai kapal utamanya selama kurang daripada satu tahun sebelum menenggelamkannya, yang mana dikatakan sebagai perkara yang disengajakan.

Nasib kapal ini kekal sebagai satu misteri sehingga tahun 1996 apabila bangkai kapal yang baru yang disangkakan sebagai kapal terkenal ini telah ditemui.

Namun, proses mengenal pasti bahawa ia adalah kapalRevenge Queen Anne mengambil masa yang lama.

Beribu-ribu artifak telah ditemui, tetapi tidak ada satu pun daripadanya memberikan bukti muktamad terhadap identiti sebenar kapal tersebut.

Malah, National Geographic Society mengambil masa sehingga tahun 2011 sebelum merasa yakin untuk mengesahkan kapal tersebut sebagai Revenge Queen Anne.


10 Kajian Menarik Berkaitan Komunikasi Haiwan Dengan Manusia

Adakah haiwan mempunyai semantik, tatabahasa atau loghat seperti kita? Ahli Linguistik masih mencari jawapan kepada persoalan ini pada abad ke-21 ini dengan pelbagai eksperimen. Mari kita kenali 10 haiwan yang belajar menggunakan bahasa.

Salah satu haiwan terkenal yang terselamat ialah Koko yang dilahirkan pada 1971 dan dibesarkan di Zoo San Francisco. Ia dididik oleh ahli linguistik iaitu Francine Patterson yang cuba memujuk agar pihak zoo membenarkan Koko dijadikan bahan eksperimen penggunaan bahasa.

Kini, dia mendakwa Koko mahir lebih 1000 isyarat dan memahami hampir 2000 perkataan manusia. Seorang wartawan British dibenarkan untuk menemui Koko pada 2011 melaporkan bahawa haiwan itu faham tanda “bayi” yang ditunjukkan dan mengambil satu anak patung dari timbunan mainan dan menunjukkan patung itu kepada perkataan bayi itu tadi.

Dr Patterson juga berkata Koko berupaya menggabungkan 2 perkataan berbeza seperti perkataan “jari” dan “gelang” dan memahaminya sebagai “cincin”. Walaupun dia menguasai cara berkomunikasi dengan pelatihnya namun kekurangan tatabahasa membuatkan penggunaan bahasa oleh Koko adalah tidak pasti.

Chantek adalah seekor orang utan jantan yang dilatih oleh seorang ahli anthropoligi iaitu Lyn Miles untuk menggunakan ratusan bahasa isyarat. Dia yang kini tinggal di Zoo Atlanta boleh memahami perbualan bahasa Inggeris dan juga bahasa isyarat. Sama seperti Koko, Chantek juga dilaporkan berkebolehan menggabungkan 2 perkataan. Seperti “mata” dan “minum” maka ia akan menunjukkan air solusi bagi kanta lekap.

Dia juga menggunakan kata ganti diri apabila merujuk kepada setiap penjaganya sebagai “Lyn”. Namun tabiatnya yang pemalu membuatkan ia sukar menunjukkan kebolehannya di hadapan orang ramai.

Diberi nama sempena ahli linguistik dan psikologi terkenal Noam Chomsky, chimpanzee ini mempunyai sejarah hidup yang menyedihkan. Nim berpindah ke Manhattan semasa kecil untuk hidup bersama keluarga Stephanie LaFarge. Dia dijaga Lafarge bersama-sama anaknya sendiri bahkan juga disusukan dengan susu badan. Pada waktu siangnya Nim akan diajar bahasa isyarat oleh seorang pengkaji dari Universiti Columbia dan berjaya untuk kenal 125 bahasa isyarat.

Kemudian Nim menjadi semakin agresif dan menggigit kanak-kanak lain di rumah itu. Pada tahun 1977, dia telah menyerang seorang pengkaji dan mereka mengambil keputusan untuk menghentikan kajian itu. Nim kemudiannya dihantar ke tempat kemudahan haiwan liar di Universiti Oklahoma di mana dia dilatih oleh pembantu penyelidik bernama Bob Ingersoll yang menggunakan bahasa isyarat untuk berkomunikasi dengannya.

Mereka juga kadangkala berkongsi ganja, salah satu tabiat yang diperolehi Nim ketika tinggal di New York. Nim akan menunjukkan isyarat “masa untuk menghisap ganja” kepada Bob jika ingin menghisapnya. Nim kemudiannya dipindahkan lagi ke pusat kajian perubatan tetapi diselamatkan oleh Bob kemudiannya dan melepaskannya ke pusat perlindungan chimpanzee sehingga ia mati pada tahun 2000.

Salah satu lagi haiwan primate yang dikaji, kali ini oleh pengkaji Duane M. Rumbaugh dan E. Sue Savage-Rumbaugh. Spesis bonobo yang diberi nama Matata ini telah diajar menggunakan papan kekunci dengan lexigram atau simbol namun gagal memahami konsep itu. Namun begitu, ia mendapat tempat di dalam senarai ini kerana sesuatu yang aneh berlaku semasa Matata berada menjalani pembelajaran ni Pusar Penyelidikan Bahasa Universiti Georgia.

Sebagai betina yang dominan, Matata telah menculik seekor anak bonobo yang lain dari ibunya dan membela bayi bonobo itu sebangai anak angkat dan diberikan nama Kanzi oleh para penyelidik. Dari spesis bonobo ini, Kanzi sebenarnya yang telah membuka beberapa penemuan baru para penyelidik, nantikan kisahnya kemudian.

Sherman dan Austin ini juga merupakan subjek kajian di Pusat Kajian Bahasa dan dikaji juga oleh Duane M. Rumbaugh dan E. Sue Savage-Rumbaugh. Kedua-dua chimpanzee ini bijak kerana boleh belajar mengenal simbol. Apabila ditunjukkan gambar bola, mereka akan pergi mengambil bola yang sebenar terletak di bilik yang berlainan.

Mereka juga didapati berinteraksi sesama sendiri untuk menyelesaikan sesuatu masalah. Walaupun tidak memahami bahasa Inggeris, namun mereka boleh berhubung dengan manusia menggunakan papan kekunci lexigram atau bersimbol, dengan 97% ketepatan.Austin telah mati pada tahun 1998 akan tetapi setiap kali Sherman melihat video Austin bersamanya ia pasti akan kenal dan terkenangkan Austin.

Panbanisha adalah anak perempuan kepada Matata dan salah seekor haiwan yang dikaji di Pusat Kajian Bahasa. Dia dibesarkan bersama seekor chimpanzee bernama Panzee dan kedua-dua mereka diajar bahasa manusia dan juga simbol. Panbanisha menunjukkan peningkatan dalam belajar berbanding Panzee, yang dikeluarkan dari kajian pusat ini setelah 5 tahun.

Panbanisha mati pada tahun 2012 di pusat perlindungan haiwan liar dan ucapan selamat tinggal yang dibuat Duane Rumbaugh ialah “Kehadiran dan kebolehsuaiannya menunjukkan dia adalah dekat dengan spesis kita”. Duane juga menerangkan Panbanisha sebagai “sesuatu yang istimewa”.

Haiwan ini mempunyai kebolehan bertutur yang berbeza dan memahami bahasa yang dicakap, lebih dari monyet lain yang kebanyakannya hanya memahami simbol. Ini yang membuatkan dia berbeza daripada yang lain.

Lahir pada tahun 1962, Sarah merupakan chimpanzee yang pertama yang mempunyai kebolehan menggunakan tatabahasa. Di bawah seliaan David dan Ann James Premack, Sarah menggunakan sebuah papan khas dengan bongkah plastic untuk melengkapkan satu ayat berkait seperti “jika (ini berlaku) maka (ini akan berlaku) atau (ini yang akan berlaku)”.

Chimpanzee lain yang pernah diajar oleh pasangan Premacks ini gagal bahkan ada yang tidak memahami satu perkataan sekalipun namun Sarah dapat menyelesaikan ayat yang panjang. Pada tahun 1987 akhirnya pasangan itu membuat keputusan untuk berhenti dari melatih chimpanzee dan Sarah dihantar untuk tinggal di pusat perlindungan chimpanzee.

Bukan semua eksperimen bahasa dijalankan ke atas monyet. Dolphin telah diketahui lama mempunyai kepintaran melebihi manusia jadi tidak mustahil jika mereka juga menjadi bahan kajian. Louis Herman adalah perintis di dalam bidang ini. Dia berpengkalan di Makmal Mamalia Marin Kewalo Basin dan Phoenix dan Akeakamai adalah dua daripada bahan ujikajinya. Ujikaji itu dikatakan berjaya namun tidak seperti monyet ia hanya tertumpu kepada pemahaman bahasa bukannya berhubung.

Dolphin ini diajarkan perkataan baru yang belum didengarinya dan berupaya memahaminya. Bukan sahaja kepada sebutan namun juga memahami struktur ayat itu seperti contoh “lompat dalam gelung” dan “dalam gelung lompat”. Akeakamai juga boleh menunjukkan respon spontan dengan menggunakan siripnya untuk “ya” atau “tidak”.

Sedihnya apabila mereka berdua mati pada usia 27 tahun, selang beberapa bulan di antara satu sama lain disebabkan kenser (purata jangka hayat dolphin adalah 35 tahun). Selepas itu apabila rakan sekolam dengan mereka iaitu Hiapo juga mati awal, makmal kajian itu telah diarahkan tutup pada tahun 2005. Mereka memberi alasan bahawa kerajaan Hawaii ingin membangunkan kawasan itu.

Salah satu lagi contoh haiwan selain monyet yang belajar berkomunikasi. Seekor kakak tua perang Afrika yang diberi nama Alex ini dilatih oleh Irene Pepperberg. Burung kakak tua terkenal dengan kebolehan mereka meniru percakapan manusia, namun Pepperberg percaya bahaya Alex boleh bertutur dengan lebih teratur.

Dia berkata lagi Alex memang tidak boleh menggunakan bahasa, namun ia pandai dalam komunikasi dua hala menggunakan kod termasuk 150 patah perkataan, nombor 1-7, dan 50 nama objek. Burung ini juga mempunyai kebolehan matematik dan mencampurkan di antara dua nombor.

Alex yang namanya diambil sempena Avian Language EXperiment ini telah dijumpai mati pada September 2007 dengan tanpa sebab. Kata-kata terakhirnya kepada Pepperberg pada malam sebelumnya ialah “Awak baik-baik sahaja, saya cintakan awak, jumpa awak besok”

Kini berbalik kepada anak angkat kepada Matata iaitu Kanzi yang mempunyai kisah yang menarik. Ketika Matata diajarkan bahasa serta papan kekunci simbol kepadanya, Kanzi yang masih kecil akan selalu memanjat di belakangnya atau bermain di sekitarnya. Walaupun begitu ianya sukar untuk Matata memahami apa yang diajarkan kepadanya.

Suatu hari tanpa kehadiran Matata, Kanzi mula menggunakan papan kekunci simbol itu di mana ibunya gagal. Dengan cepat dia menguasai 10 perkataan itu dan ditambah pula 200 lagi perkataan kemudiannya. Dia dapat menunjukkan di papan kekunci itu perkataan apakah yang kita tuturkan. Apa yang menarik dan menjadi penemuan besar pengkaji ialah Kanzi sebenarnya tidak pernah diajar menggunakan lexigram ini dan tidak mendapat sebarang didikan latihan bahasa sekalipun.

Dia mendapat kebolehan ini sama seperti mana kanak-kanak manusia belajar. Dia juga pernah diuji dengan bayi berumur 2 tahun dan berjaya menyelesaikan masalah dengan baik. Dia diajar memanggang marshmellow dan juga bahasa isyarat dengan menonton video Koko the gorilla. Salah satu kejayaan kajian oleh pasangan Rumbaugh ini menunjukkan ada harapan bahawa satu haiwan boleh menggunakan bahasa jika diajar dan diberi peluang.


Detik Cemas Rakaman Serangan Kamikaze Jepun Terhadap Amerika 1944

Pada 25 Oktober 1944, tentera-tentera Amerika Syarikat yang ditempatkan di atas kapal-kapal tentera laut di Teluk Leyte menyaksikan satu kejadian yang tak pernah mereka lalui ketika latihan.

Mereka menyaksikan dengan mata sendiri lebih daripada 1,000 buah pesawat jatuh dari langit dan mengenai kapal-kapal perang Amerika.

Tentera Amerika tidak duduk diam dan melakukan serangan balas dengan terlibat dalam pertempuran udara yang melihatkan kedua-dua pihak saling mengejar.

Tentera-tentera di atas kapal pula cuba menembak pesawat-pesawat yang menuju ke arah mereka dengan begitu dekat sekali sehinggakan menampakkan muka dengan jelas.

Menjelang hujung Januari 1945, sekurang-kurangnya 47 kapal perang sekutu Allied musnah dan tenggelam, manakala 300 yang lain mengalami kerosakan, akibat anggaran 1,900 pesawat kamikaze Jepun yang menghentam mereka.

Istilah "kamikaze" adalah gabungan dua perkataan iaitu "kami" membawa maksud ilahi dan "kaze" bermaksud angin.

Istilah ini sesuai dengan tanggapan para juruterbang bahawa kerja mereka merupakan penghormatan paling tinggi jika dibandingkan dengan yang lain.

Ketika tentera Amerika Syarikat sedang menghampiri Okinawa dan Iwo Jima, serta Filipina, tentera Jepun mencari cara untuk menghalang mereka.

"Saya sangat yakin dan percaya bahawa satu-satunya cara untuk membuatkan perang ini beralih ke tangan kami adalah dengan melakukan serangan berani mati menggunakan pesawat ke atas kapal perang musuh," kata ketua angkatan laut Jepun, Motoharu Okamura.

Beliau juga berkata bahawa terdapat jumlah sukarelawan lebih daripada cukup untuk menggunakan peluang ini bagi menyelamatkan negara mereka.

Dan tepat sekali jangkaan Motoharu, apabila ramai yang menawarkan diri. Armada kamikaze pertama hanya mempunyai 24 juruterbang yang sanggup membakar diri sendiri untuk negara.

Malah, juruterbang-juruterbang tersebut bukanlah yang terbaik kerana kebanyakan daripada mereka kurang berpengalaman dengan latihan yang sedikit ataupun langsung tak terlatih.

Tiada peraturan untuk juruterbang-juruterbang tersebut dan juga tiada sasaran lain selain daripada kapal perang musuh. Tiada harapan untuk bertahan hidup apabila mereka melakukan serangan tersebut.

Menjelang akhir WW2, pihak Jepun kehilangan hampir 5,000 anggota disebabkan apa yang Amerika Syarikat gelarkan sebagai "perang yang tidak berperikemanusiaan".

Mereka memandu pesawat biasa dan ada juga yang memandu pesawat yang direka khas, dikenali sebagai "Ohka". Ohka direka untuk menghasilkan kemusnahan maksimum selepas melakukan hentaman.

Ohka adalah pesawat yang berkuasa roket yang dibawa ke arah sasarannya di bahagian bawah pesawat pengebom.

Impak oleh serangan kamikaze menyebabkan kesan lebih daripada fizikal. Namun kemusnahan yang dihasilkan tidak cukup untuk menghalang kemaraan Amerika Syarikat yang melihatkan Okinawa, Iwo Jima dan Filipina diceroboh dan ditawan.

Akan tetapi, kesan emosi serangan itu tidak dapat dibendung oleh pihak Amerika Syarikat.

Para tentera AS masih teringat perasaan seram yang dialami kerana memikirkan juruterbang kamikaze langsung tidak peduli terhadap kemusnahan atau nyawa mereka sendiri.

Lebih daripada 1,000 juruterbang kamikaze "terkembumi" di laut berikutan serangan itu, yang membawa kepada kematian tertinggi tentera laut sejak serangan Pearl Harbor pada 7 Disember 1941.


Ini Sebab Mengapa Ramai Orang Jogging Tapi Langsung Tak Kurus

Pasti ramai di antara anda yang sudah mencuba pelbagai senaman kardio terutamanya ber-jogging namun tidak menampakkan hasil yang ketara.

Pelbagai perkara sudah dilakukan, kasut dan pakaian sukan baru sudah dibeli, masa sudah dihabiskan bersenam, wang dihabiskan membayar gym, namun perubahan berat badan adalah sedikit malah ada yang tidak melihat sebarang kesan.

Ya, ada mereka yang tidak bersenam dan hanya berdiet tanpa makan nasi boleh kuruskan badan, tapi perlu diingat cara ini langsung tidak sihat dan tidak baik untuk jangka masa panjang, melainkan anda tak mahu makan nasi sehingga menemui ajal.

Selain daripada berdiet, cara dan teknik bersenam menyumbang kepada sebahagian besar dalam usaha anda menurunkan berat badan.

Sudah pasti, apabila anda terasa seperti ingin menguruskan badan, perkara pertama yang akan sampai ke minda 99% daripada kita adalah tak lain tak bukan, berjogging.

Mengapa? Kerana ia adalah senaman yang paling mudah untuk dilakukan, dan sudah menjadi tradisi dari zaman dahulu lagi. Namun, adakah ia senaman yang terbaik untuk kuruskan berat badan? Sudah tentunya tidak.

Itu belum diambil kira faktor di mana ramai di antara kita yang berjogging sambil berborak atau tidak fokus, malah ada yang bermain telefon.

Perkara-perkara ini menyumbang kepada kegagalan menurunkan berat badan yang akhirnya membuatkan anda berputus asa.

Mengapa anda tidak melihatkan hasil dengan berjogging? Untuk menurunkan berat badan, kebanyakan orang hanya melakukan senaman jogging dalam tempoh yang singkat.

Tak ramai yang mampu dan sanggup berjogging selama berjam-jam berterusan. Ia adalah satu perkara yang sangat sukar bagi orang biasa, apatah lagi mereka yang mengalami masalah berat badan.

Sebagai contoh, berjogging dengan kelajuan 9.6kmh untuk tempoh 1 jam (24 kali pusingan padang) mampu membakar hampir 600 kalori (sangat tinggi).

450 gram lemak mengandungi 3,500 kalori. Jadi jika anda bersenam seperti ini 6 hari dalam seminggu tanpa sebarang perubahan kepada pemakanan, anda akan berjaya membakar lemak 1.8 kilogram sebulan.

Namun, realitinya, siapa yang mampu berlari 6 hari seminggu, untuk tempoh satu jam, selama sebulan?

Malah, kehilangan lemak sebanyak 1.8 kilogram dilihatkan sangat sedikit berbanding sasaran kebanyakan orang yang biasanya melebihi 5 kilogram.

Mengetahui cara dan teknik bersenam dengan betul adalah kunci kepada kejayaan mendapatkan berat badan ideal. Apa yang anda perlu lakukan adalah membuat sedikit pembacaan tentang perkara ini.

Cara yang lebih berkesan untuk menurunkan berat badan dikenali sebagai Latihan Intensiti Tinggi Berselang atau High Intensity Interval Training (HIIT).

Ia bukan sahaja lebih berkesan daripada senaman kardio biasa tetapi juga lebih menjimatkan masa. HIIT ditakrifkan sebagai aktiviti fizikal yang pendek ekstrem dengan rehat yang berselang.

Senaman intensif ini menyebabkan gangguan metabolik dalam badan yang akan membuatkan badan membakar kalori pada kadar yang lebih tinggi sehingga 48-72 jam kemudian yang dikenali sebagai "afterburn effect".

HIIT juga boleh meningkatkan metabolisma, mengurangkan rintangan insulin, memperbaiki fungsi jantung, menghasilkan peningkatan yang lebih cepat dalam tahap ketahanan berbanding senaman kardio.

Seperti berjogging, senaman HIIT ini juga tidak memerlukan apa-apa alatan dan boleh dilakukan dengan senaman yang biasa anda lakukan.

Dalam sebuah kajian oleh Dr. Christopher Scott dan Universiti Southern Maine, jumlah kalori yang dibakar oleh senaman berintensiti rendah (jogging) dan senaman berintensiti tinggi (HIIT) diperiksa.

Peserta dibahagikan kepada dua kumpulan iaitu kumpulan yang berbasikal dengan intensiti rendah pada kadar tetap untuk tempoh 3.5 minit.

Kumpulan senaman intensiti tinggi pula melakukan larian pecutan sepantas yang boleh sebanyak 3 kali, masing-masing berdurasi 15 saat (jumlah 45 saat).

Kumpulan berbasikal membakar 29 kalori dan kumpulan lari pecut membakar 4 kalori ketika melakukan aktiviti-aktivi tersebut.

Namun, jika anda mengira jumlah kalori yang dibakar selepas bersenam, atau afterburn effect, ia adalah sangat berbeza.

Kumpulan berbasikal intensiti rendah membakar jumlah kalori sebanyak 39, manakala kumpulan lari pecut intensiti tinggi membakar 65 kalori.

95% daripada jumlah kalori yang dibakar berlaku selepas aktiviti pecut, dan perlu diingatkan bahawa kumpulan berbasikal mengambil masa hampir 5 kali ganda berbanding kumpulan lari pecut (210 saat vs 45 saat).

Ini membuktikan bahawa aktiviti pecut, tak kiralah sama ada berlari atau berbasikal secara pecut mampu membakar lebih banyak kalori serta menjimatkan masa.

Senaman ini membuatkan anda mendapatkan hasil yang lebih baik dengan jumlah masa yang kurang. Jika anda seorang yang sibuk dan tidak mempunyai masa berjam-jam bersenam, senaman HIIT adalah sangat ideal.

Senaman HIIT tidak memerlukan apa-apa yang rumit, kerana ia sudah rumit. Kami berikan contoh senaman HIIT peringkat sederhana yang direka oleh pelatih Jim Ryno.

Ia hanya mengambil masa 15 minit dan boleh dilakukan dengan senaman yang anda gemari sama ada berlari, lompat tali (skipping), berenang dan sebagainya.

Lakukan senaman kardio pada tahap intensiti 50% selama 3 minit.

Lakukan senaman yang sama pada kelajuan maksimum, kemudian lakukan 30 saat pada separuh kelajuan maksimum. Ulang 10 kali.

Lakukan senaman tadi pada tahap intensiti 50% selama 2 minit.

Contoh yang lebih mudah untuk yang baru menjinakkan diri melakukan latihan HIIT adalah seperti berikut:

Kemudian, ulang semula senaman di atas. Ingat, tiada rehat di antara ketiga-tiga senaman ini.

Anda boleh gantikan dengan segala jenis senaman yang ada dalam minda anda seperti tekan tubi, plank, dan banyak lagi, asalkan konsep HIIT dilaksanakan.

Jika anda pernah menghabiskan masa berjam-jam sehari melakukan senaman kardio sebelum ini, pasti anda akan dapat melihat perbezaan yang ketara dengan menggantikannya dengan latihan HIIT ini.


Melania Trump : Wanita Yang Memecah Tradisi Presidensi Amerika Syarikat

Melania Trump selalu menjadi tajuk utama di dada akhbar namun bukanlah kerana dia seorang Wanita Pertama yang biasa. Isteri Presiden Trump ini sebenarnya banyak memecah tradisi dan melanggar peraturan Wanita Pertama sejak suaminya mengangkat sumpah menjadi orang nombor satu Amerika Syarikat.

Wanita Pertama yang terakhir dilahirkan di luar Amerika Syarikat ialah Louisa Adams (Isteri Presiden John Quincy Adams), yang lahir pada 1748. Melania dilahirkan sebagai Melanija Knavs dan membesar di Sevnica, Slovenia.

Dia tinggal di Amerika Syarikat pada 2001 dan diberikan kerakyatan penuh pada 2006, setelah setahun setengah berkahwin dengan Donald Trump.

Apabila Melania Trump dilahirkan, Slovenia merupakan kawasan utara kepada Yugoslavia, sebuah negara komunis. Negara itu diperintah oleh diktator komunis iaitu Josip Broz Tito.Hanya sebahagian kecil sahaja warga Slovenia yang menyertai persatuan komunis dan bapa Melania adalah salah seorang daripadanya.

Pada tahun 2000, Melania Trump telah beraksi panas untuk kulit hadapan sebuah majalah British iaitu GQ. Pada masa itu dia sedang bercinta dengan Donald Trump.

Trump kemudian meminta agar gambar Melania dibingkaikan dan dihantar ke pejabatnya dan dituruti oleh majalah itu. Melania menganggap itu kejayaan terbesarnya dan ia ditulis di dalam laman web Rumah Putih.

Semasa ditemuramah Howard Stern sebelum dia berkahwin, dia mengakui bahawa dia telah berhubungan intim dengan bakal suaminya Donald Trump. Perbualan temuramah itu diadakan melalui panggilan telefon di dalam rancangan televisyen.

Kebanyakan Wanita Pertama mendapat bantuan dalam membesarkan anak-anak mereka, akan tetapi Melania Trump menolaknya. Dia lebih rela menjaga anaknya, Barron Trump sendiri. Donald Trump juga bersetuju dengan keputusan isterinya itu.

Apabila Donald Trump berpindah ke Rumah Putih pada Januari 2017, Melania Trump tinggal di New York. Dia memberikan alasan untuk tinggal dan menunggu anaknya agar habis belajar di sekolah Upper West Side di New York.

Antara perlanggaran peraturan paling besar Melania ialah apabila dia menghadiri Perbincangan Negara berasingan dengan suaminya Donald Trump. Ini menunjukkan dia adalah seorang yang boleh berdikari sendiri.

Tidak seperti pasangan suami isteri yang lain, Melania dan Donald Trump tidur di bilik berasingan seperti yang dilaporkan The Guardian. Kali terakhir pasangan presiden yang berbuat demikian adalah semasa pemerintahan presiden Kennedy.

Pada May 2017, dunia menyaksikan satu lagi kejadian pelik pasangan Trump ini. Ketika setibanya di Israel, Donald ingin memegang tangan isterinya namun Melania mengelak dan melambai ke arah orang ramai.

Ramai berpendapat pasangan ini sedang dalam pergaduhan. Kebanyakan pasangan orang ternama akan berpegangan tangan walaupun bergaduh bagi kelihatan baik namun bukan Melania. Pada keesokan harinya mereka berkunjung pula ke Rome, di sini juga Melania enggan memegang tangan suaminya.

Pada Febuari 2017, Perdana Menteri Jepun Shinzo Abe dan isterinya, Akie Abe telah melawat Rumah Putih. Kebiasaannya Wanita Pertama akan menemani pasangan pemimpin luar yang berkunjung ke Rumah Putih.

Melania Trump telah memecahkan tradisi ini. Pada mulanya dia berjumpa dengan Akie Abe ketika baru tiba di Amerika Syarikat. Namun, setelah itu dia tidak lagi menemani Akie Abe dalam jadual kunjungannya.


Jenis-Jenis Zina Dalam Islam Dan Hukuman Ke Atas Penzina

Zina. Apabila perkataan itu disebutkan, dalam kepala secara automatik akan terbayang perlakuan seks yang melibatkan dua individu (atau lebih) bukan mahram tak kisahlah sama ada secara tertutup atau tersembunyi.

Walaupun demikian, pengertian zina ini sebenarnya agak besar dalam konteks Islam serta bukan terhad kepada kelakuan hubungan seksual semata-mata. Mari kita pelajari serba sedikit tentang zina daripada kaca mata Islam.

Kedudukan perbuatan zina ini amat jelas disebut sebagai satu perbuatan yang sangat-sangat dilarang demi memelihara kemuliaan dan maruah diri setiap manusia.

Ayat al-Quran yang menerangkan tentang larangan zina ini terkandung dalam surah al-Mu'minun yang memberi penerangan tentang sifat-sifat seorang mukmin sejati - haruslah dia menjaga kehormatannya.

Larangan lebih jelas pula terkandung dalam surah Al-Isra ayat ke 32 yang menyifatkan hubungan di luar pernikahan itu adalah sesuatu yang patut dihindari, digelarkan tidak bermoral serta termasuk dalam perbuatan-perbuatan keji.

Salah satu hadis Rasulullah saw. yang menjelaskan larangan zina adalah hadis yang berbunyi; Dari Abdullah dia berkata,

"Aku bertanya Rasulullah s.a.w, "Dosa apakah yang paling besar di sisi Allah?" Rasulullah s.a.w menjawab: "Kamu membuat tandingan bagi Allah (syirik), sedangkan Dialah yang menciptakanmu."

Aku berkata, "Sesungguhnya dosa demikian memang besar. Kemudian apa lagi?" Beliau bersabda: "Kemudian kamu membunuh anakmu kerana khawatir dia makan bersamamu." Aku bertanya lagi, "Kemudian apa lagi?" Rasulullah s.a.w. bersabda: "Kamu berzina dengan isteri tetanggamu." (Sahih Muslim 124)

Ada tiga kategori perbuatan zina dalam Islam. Yang pertama adalah zina al-laman, membawa maksud zina yang dilakukan menggunakan panca indera sendiri.

Zina al-lama pula boleh dibahagikan kepada lima jenis perbuatan iaitu :

Zina ain (mata) di mana seseorang itu memandang individu lain dengan perasaan bernafsu, zina qalbi (hati) yang membuatkan seseorang berimaginasi tentang perbuatan seksual, zina yadin (tangan) bila seseorang itu dengan sengaja memegang individu lain dengan nafsu, zina lisan apabila seseorang sengaja berkata sesuatu yang menaikkan nafsu dirinya atau individu bukan mahramnya serta zina luar apabila seseorang itu memegang alat kelamin individu lain dengan syahwat.

Zina al-laman berbeza dengan konsep zina yang kita biasa dengari kerana perbuatan itu adalah perbuatan-perbuatan kecil yang dilakukan secara seksual, tanpa melibatkan persetubuhan.

Bagi zina yang melibatkan persetubuhan pula, ada dua kategori zina ditakrifkan mengikut jenis pelakunya. Yang pertama adalah zina ghairu muhsan atau zina melibatkan individu yang belum menikah. Kebiasaannya zina ghairu muhsan terjadi pada pasangan-pasangan yang bercinta yang terlanjur kerana terlalu asyik nak membuktikan kasih sayang masing-masing.

Zina muhsan pula adalah perbuatan bersetubuh yang melibatkan sekurang-kurangnya seorang individu yang masih lagi sedang bernikah dengan seorang individu lain. Sebagai contoh, seorang suami yang masih lagi menyimpan teman wanita atau seorang isteri yang tetap mahu bersetubuh dengan bekas teman lelakinya walaupun selepas berkahwin.

Syaratnya untuk jatuh zina muhsan, pelakunya telah bernikah dan berjimak dengan pasangannya, sudah baligh dan berakal serta melakukan perbuatan terkutuk itu dengan rela hati tanpa dipaksa.

Untuk mengulas mengapa berlakunya sindrom perzinaan di kalangan umat Islam khasnya, wujud terlalu banyak sebab yang mendorong individu-individu serta pasangan dalam melakukan zina tak kiralah zina al-laman atau zina muhsan.

Kita tidak boleh menafikan salah satu punca utama berlakunya zina adalah disebabkan masih ramai individu di luar sana yang kekurangan ilmu berkenaan isu ini, apatah lagi kita sebagai umat akhir zaman ini. Dalam sebuah hadis yang diceritakan, Rasulullah saw. menyifatkan salah satu tanda akhir zaman adalah apabila manusia semakin bodoh dan zina berleluasa tanpa sekatan.

Selain itu, tidak mempedulikan perintah solat lima waktu menjadi antara punca paling besar berlakunya perzinaan kerana amat jelas sekali janji Allah swt.; solat sekiranya didirikan dengan tekun dan sabar akan menjauhkan individu itu daripada perbuatan yang keji dan mungkar. Janji ini disebut dalam surah al-Ankabut ayat ke 45.

Kesukaran untuk menjaga pandangan juga menjadi salah satu penyebab kenapa zina semakin lama semakin kerap diamalkan masyarakat dunia. Dalam kitab 'Bahaya Zina' tulisan Ibnu Qayyim, hujah beliau dalam kitab tersebut menyarankan supaya manusia membiasakan diri menundukkan pandangan terlebih dahulu berbanding mana-mana perbuatan lain, dalam menjauhi dosa. Ini kerana pandangan seseorang itu adalah pemula kepada banyak dosa-dosa lain sama ada kecil ataupun besar.

Di dalam al-Quran, dinyatakan dengan jelas bentuk hukuman yang perlu dijatuhkan kepada pesalahlaku zina ghairu muhsan dan zina muhsan.

Untuk zina ghairu muhsan melibatkan individu yang belum berkahwin, Allah swt. memerintahkan agar kedua-duanya disebat sebanyak 100 kali kemudian diasingkan kedua-duanya. Perintah ini terkandung dalam surah An-Nur ayat 2 yang bermaksud :

"Perempuan yang berzina dan lelaki yang berzina, hendaklah kamu sebat tiap-tiap seorang dari keduanya seratus kali sebat; dan janganlah kamu dipengaruhi oleh perasaan belas kasihan terhadap keduanya dalam menjalankan hukum agama Allah, jika benar kamu beriman kepada Allah dan hari akhirat; dan hendaklah disaksikan hukuman seksa yang dikenakan kepada mereka itu oleh sekumpulan dari orang-orang yang beriman."

Manakala bagi hukuman rejam yang selalu diperkatakan oleh orang ramai layak dijatuhkan kepada golongan zina muhsan, hukuman tersebut tidak dinyatakan dalam al-Quran tetapi melalui hadis berbunyi;

Ibnu Mas’ud RA, ia berkata : "Rasulullah saw bersabda : ‘Tidak halal darah seorang muslim kecuali kerana salah satu di antara tiga perkara : orang yang telah kahwin tetapi berzina, orang yang membunuh nyawa orang lain dan orang yang meninggalkan agamanya sehingga merosakkan jemaah." [Bukhari no. 6878, Muslim no. 1676]

Amat jelas sekali, bagi seorang Muslim peliharalah diri kita daripada perbuatan zina tak kiralah zina jenis apa sekalipun, walaupun kecil. Kerana yang kecil itulah akan menjurus kepada perlakuan keji yang lebih besar.


Dianabol: Steroid Paling Popular Dalam Dunia Bina Badan Yang Merosakkan

Di setiap penjuru dunia golongan lelaki berusaha untuk meningkatkan kekuatan, kecergasan dan ketahanan mereka. Sama ada untuk sukan atau matlamat peribadi, terdapat pelbaga cara untuk memperbaiki tubuh badan mereka.

Antara salah satu yang paling terbukti berkesan adalah penggunaan steroid. Metandienone, juga dikenali sebagai methandienone atau methandrostenolone, adalah antara salah satu steroid anabolik yang paling penting dan popular di dunia.

Dan tak dapat disangkal, ia merupakan steroid oral yang paling popular di dunia. Ia disebabkan oleh kesannya terhadap badan yang sangat pantas dan menakjubkan.

Malah, harganya yang murah dan berbentuk pil memudahkan "budak baru" yang tidak berani mengambil steroid suntikan membuatkan steroid menjadi lebih popular.

Selain itu, ia popular di kalangan "budak baru" yang tidak berani untuk mengambil steroid dalam bentuk suntikan.

Nama-nama yang disebut di atas adalah nama saintifiknya, namun ia lebih dikenali dengan nama jenamanya iaitu Dianabol, Danabol, Dbol dan banyak lagi.

Walaupun kebanyakannya ditemui dalam bentul pil, Dbol juga terdapat dalam bentuk suntikan namun pil mewakili cara utama pengambilan steroid ini.

Dalam banyak cara, steroid ini membawa kepada kelahiran dadah peningkat prestasi era moden.

Ia bukanlah steroid anabolik pertama yang digunakan untuk tujuan ini, namun Dbol membuka jalan kepada gelombang baru penggunaan steroid yang telah berkembang melebihi jangkaan orang lain.

Sepanjang tahun 1940 dan 1950an, Kesatuan Soviet mula untuk mendominasi dalam Sukan Olimpik dan penggunaan testosteron oleh kebanyakan atlet kesatuan ini membuatkan negara-negara lain ketinggalan di belakang.

Ketika ini, Dr. John Ziegler dari pasukan Olimpik Amerika Syarikat mempelajari penggunaan steroid Kesatuan Soviet dan dengan cepat membantu atlet-atlet AS memastikan mereka tidak ketinggalan.

Pada tahun 1958, dengan bantuan Dr. Ziegler, syarikat Ciba Pharmaceuticals mengeluarkan kumpulan pertama Methandrostenolone dengan nama Dbol.

Dalam masa semalaman sahaja steroid ini telah membuahkan hasil yang menakjubkan memberikan kelebihan kepada atlet AS mengatasi musuh mereka Kesatuan Soviet.

Selepas pelancaran steroid ini, Dbol dengan pantas mendapat perhatian oleh hampir setiap sukan kompetetif yang anda boleh bayangkan.

Malah, steroid ini menjadi ruji dalam pertandingan bina badan yang mana kekal sehingga hari ini.

Walaubagaimanapun, sejurus selepas ia dilancarkan, Food and Drug Administration (FDA) Amerika Syarikat memberikan tekanan terhadap Ciba Pharmaceuticals dalam usaha memaksa syarikat itu untuk menyenaraikan manfaat perubatan sebenar Dbol.

FDA meluluskan penggunaannya untuk rawatan osteoporosis terhadap wanita selepas menopos dan juga masalah "pituitary-deficient dwarfism".

Kemudian FDA sekali lagi menekan syarikat ini namun pada tahun 1983, Ciba Pharmaceuticals mengehentikan pengeluaran Dbol kerana tidak mampu menahan tekanan.

Beberapa tahun kemudian, FDA mengharamkan kesemua jenama Methandrostenolone dari pasaran Amerika Syarikat. Semenjak itu Dbol dikeluarkan secara haram di Amerika Syarkat dan dikeluarkan secara besar-besaran di seluruh dunia.

Seperti yang dinyatakan di atas, Dbol berasal dari Methandrostenolone, sejenis steroid anabolik androgenik.

Dengan mengubah hormon testosteron yang terdapat dalam badan lelaki, Dbol menambah ikatan berganda dengan karbon pada rantai molekul.

Walaupun agak kecil namun perubahan ini mengubah cara badan memproses dadah ini memjadikannya bertahan lama.

Selain itu, hormon yang diubah mempunyai satu kumpulan metil dalam posisi karbon ke-17. Ia membolehkan Dbol untuk bertahan apabila diambil melalui oral.

Dbol adalah steroid membesarkan badan (bulking) yang paling banyak digunakan ketika ini. Ia disebabkan oleh ia boleh seseorang itu menambah jisim badan sehingga 10 kilogram dalam hanya beberapa minggu penggunaan sahaja.

Ketika fasa ini, individu yang mengambil Dbol boleh melihat peningkatan pada kekuatan dengan begitu ketara.

Kesan pantas dan dramatik Dbol terhadap badan membuatkannya sempurna untuk digandingkan dengan pemakanan yang sihat dan kaya dengan protein.

Dengan ini, tak hairanlah Dbol menjadi antara steroid terbaik untuk membina otot yang ada di pasaran.

Oleh kerana ia boleh memberikan peningkatan pantas terhadap jisim badan, para atlet yang mencari sesuatu yang lebih mudah diuruskan lebih cenderung memilih steroid Anavar atau Winstrol, yang memberikan manfaat tanpa meningkatkan jisim dan berat badan.

Sebagai contoh, atlet berbasikal profesional mungkin tidak melihat peningkatan jisim badan sebanyak 10 kilogram sebagai sesuatu yang memberikan manfaat kepada mereka, terutamanya apabila penambahan berat ini tidak diterjemahkan kepada jumlah kekuatan yang sama.

Jadi, Dbol lebih popular dalam kalangan mereka yang mensasarkan peningkatan kekuatan dan juga jisim badan, iaitu dalam sukan bina badan.

Walaupun steroid ini boleh membuatkan saiz dan berat badan meningkat dengan dramatik, namun ia juga bergantung kepada pemakanan.

Jika pengguna tidak mengambil jumlah kalori yang cukup, maka saiz dan jisim badan tidak akan menunjukkan perubahan ketara. Bagi atlet olahraga, ia bukan lah yang terbaik namun jika mereka mensasarkan peningkatan kekuatan, ia mampu memberikan kesan yang menakjubkan.

Dan, walaupun steroid ini memberikan kesan yang menakjubkan kepada badan, ia juga mempunyai kesan sampingan yang membuatkan ramai orang akhirnya tidak menggunakannya.

Dbol adalah sejenis dadah estrogenik yang menghasilkan hormon estrogen seperti yang dimiliki wanita.

Maka, ia adalah sangat biasa untuk penggunanya mengalami kesan "gynecomastia" yang mana membuatkan dada menjadi seakan-akan payudara wanita.

Gynecomastia boleh berlaku di awal penggambilan Dbol, yang mana kesan yang menjadi mimpi ngeri bagi setiap penggunanya.

Malah, ia boleh memberi kesan kepada satu atau kedua-dua bahagian dada anda, bergantung bagaimana badan anda bertindakbalas terhadapnya.

Lebih banyak dos Dbol yang anda ambil, lebih cepat ia berlaku. Ramai "budak baru" yang tidak tahu akan kesan ini berakhir dengan penyesalan gara-gara mengikut orang lain untuk cepat besar.

Walaupun ia boleh dielakkan melalui terapi selepas tempoh kitaran steroid ini yang dikenali sebagai "Post cycle therapy" atau PCT, namun masih ramai yang mengalami masalah payudara wanita, walaupun sudah pakar menggunakan steroid.

Boleh dikatakan salah satu sebab ramai orang mengambil steroid anabolik adalah untuk memperbaiki rupa bentuk badan mereka. Walaubagaimanapun, Dbol boleh menyebabkan badan anda menyimpan banyak air yang mana membuatkan anda kelihatan seperti belon.

Ini disebabkan oleh lemak subkutaneus dan penyimpanan air di bawah kulit, serta menghilangkan bentuk badan yang anda idamkan selama ini. Di sinilah pemakanan yang betul memainkan peranan penting untuk mengurangkan kesan "belon".

Sebagai tambahan kepada kesan estrogenik, Dbol memberikan kesan sampingan androgenik yang sangat ketara pada badan. Apa yang dimaksudkan adalah ia kemungkinan besar membuatkan kulit anda menjadi terlebih berminyak dan penumbuhan jerawat yang luar biasa.

Jika anda seorang yang cenderung untuk mempunyai kulit berminyak dan berjerawat, kesan ini akan lebih teruk kepada anda. Dan kesan ini tidak akan hilang sebaik sahaja anda berhenti mengambil Dbol.

Ia mengambil masa untuk keluar dari sistem badan dan pasti anda menyesal kerana berbadan besar tetapi muka menjadi tidak kacak kerana dipenuhi jerawat. Oh, ia bukan sahaja di bahagian muka, tetapi mungkin di seluruh badan termasuk belakang.

Kerana kesan peningkatan testosteon oleh Dbol, makan sifat kejantanan anda juga akan meningkat. Ia termasuklah penumbuhan bulu-bulu badan

Dan ia bukan melibatkan jambang dan rambut lebat yang anda idamkan, tetapi ia boleh menyebabkan bulu tumbuh di seluruh badan.

Anda tak boleh jangkakan apa yang akan berlaku. Dan jika anda sememangnya yang jenis berbulu, maka anda mungkin boleh berubah menjadi apa yang anda tak pernah bayangkan.

Mungkin bagi mereka yang mengalami masalah rambut jarang atau botak sukakan kesan sampingan seperti di atas. Namun, apa yang berlaku adalah pengambilan Dbol boleh mempercepatkan keguguran rambut terhadap mereka yang terdedah kepada masalah rambut.

Pengekalan air dalam badan juga boleh menggalakkan tekanan darah tinggi, yang mana kesan sampingan yang terkenal oleh pengambilan Dbol.

Kesan ini boleh dikawal namun apabila ia berkaitan dengan tekanan darah tinggi, anda perlu lebih berhati-hati dalam memantaunya memastikannya tidak mencetuskan masalah yang lebih teruk

Dan kesan sampingan yang paling menakutkan adalah ia boleh merosakkan organ hati anda. Dbol dalam bentuk pil adalah sejenis "C-17 alpha alkylated", istilah yang merujuk kepada perubahan sintetik pada steroid oral.

Dengan kata mudah, ia menghalang Dbol untuk pecah dan menyahaktifkan di dalam hati, sebaliknya membenarkan keseluruhan dadah ini untuk masuk ke dalam saluran darah.

Tetapi disebabkan steroid ini sangat kuat, ia menjadi tersangat toksik dan boleh mengakibatkan kerosakan hati yang teruk. Dalam kes yang jarang, ia boleh menyebabkan kanser hati.

Sudah tentunya kami di iluminasi.com tidak menggalakan apatah lagi menyokong sesiapa untuk mengambil apa-apa jenis dadah atau steroid kerana ia lebih banyak memberikan kesan buruk daripada yang baik.

Lakukan senaman secara semula jadi dengan pemakanan yang sihat. Anda tidak perlu kelihatan "sado" keterlaluan untuk menjadi menarik, cukup dengan personaliti anda dan menjadi diri sendiri.

Artikel ini hanyalah untuk mendidik orang ramai tentang bahayanya pengambilan dadah steroid.

Nota: Penggunaan gambar dalam artikel ini adalah sekadar hiasan, tidak bermakna mereka mengambil steroid ini.


Sejarah Militan Yahudi Cuba Bunuh 6 Juta Rakyat Jerman Kerana Dendam - Nakam Avengers

Pada Perang Dunia Kedua, Nazi Jerman telah membunuh lebih 6 juta orang Yahudi. Selepas tamat perang, Perbicaraan Nuremberg, satu siri perbicaraan tribunal ketenteraan terhadap Nazi Jerman yang dilakukan oleh kuasa Allied.

Ia dilakukan di bawah undang-undang antarabangsa, namun gagal untuk membuatkan semua yang terlibat dalam kekejaman menerima hukuman setimpal.

Kegagalan itu melihatkan ramai anggota Nazi Jerman terlepas daripada hukuman dan pulang ke negara mereka. Bagi kebanyakan orang Yahudi, berakhirnya Perang Dunia Kedua bukanlah penamat perang mereka dengan Nazi Jerman.

Tak lama kemudian, sebuah kumpulan Yahudi ditubuhkan untuk mencari keadilan mereka sendiri. Setiap anggota Nazi yang ditemui dibawa ke hutan dan ditembak.

Yang lain-lain digantung di garaj mereka atau ditemui mati di tepi jalan akibat kemalangan langgar lari. Yahudi sangat nekad untuk membalas dendam terhadap kekejaman Nazi.

Namun, bagi seorang lelaki Yahudi yang bernama Abba Kovner, itu tidak mencukupi dan mempercayai pada pengadilan cara Perjanjian Lama (Old Testament).

Seperti mana Nazi Jerman membunuh 6 juta orang Yahudi, maka begitulah juga  6 juta rakyat Jerman akan menderita nasib yang sama. Hutang darah dibayar dengan darah.

Abba menubuhkan satu kumpulan militan yang dikenali sebagai Nakam (atau Nokmim, diterjemahkan sebagai "Avengers"),

"Penubuhan kumpulan ini tersangat penting. Syurga melarang kita untuk kembali kepada rutin kehidupan selepas perang tanpa memikirkan untuk membalas dendam terhadap bajingan-bajingan Nazi itu. Sangatlah teruk jika tidak bertindak balas terhadap binatang-binatang itu," kata Yehuda Maimon, salah seorang anggota kumpulan Nakam pada tahun 2016.

Pelan Nakam, yang dikenali sebagai "Plan A", adalah dengan meracun sumber bekalan air di 5 bandar Jerman iaitu Nuremberg, Weimar, Hamburg, Frankfurt dan Munich.

Pelan alternatif iaitu Plan B, adalah jauh kurang berani berbanding Plan A iaitu dengan meracun tawanan-tawanan perang Nazi.

Menjelang pertengahan tahun 1945, Abba Kovner telah berjaya merekrut kira-kira 50 orang anggota untuk membantu melaksanakan Plan A.

Menyamar sebagai jurutera dan pekerja buruh, anggota Nakam Avengers menyelinap masuk ke pusat penyeliaan bekalan air di setiap bandar sasaran.

Di situ mereka mempelajari bagaimana bekalan air dipam ke rumah-rumah di Jerman.

Pada September 1945, Abba Kovner belayar ke Palestin untuk mendapatkan racun dan menyerahkan tugas mengendalikan Nakam Avengers kepada bakal isterinya, Vitka Kempner.

Abba juga ingin mendapatkan restu daripada kepimpinan Yahudi di Palestin. Pemimpin yang paling mudah menerima dan bersetuju dengan rancangan Nakam Avengers adalah Chaim Weizmann, Presiden Pertubuhan Zionis Dunia.

Chaim Weizmann yang merupakan seorang ahli kimia terkenal, juga merupakan salah seorang daripada dua bakal Presiden Israel yang ditemui oleh Abba untuk mendapatkan racun.

Individu kedua adalah Ephraim Katzir yang bekerja untuk Chaim Weizmann. Dengan arahan Chaim, Ephraim memberikan racun yang mampu membunuh hanya dalam jumlah beberapa miligram kepada Abba.

Chaim meluluskan penggunaan racun tersebut untuk membunuh tawanan perang Nazi, namun tidak menyedari ia dirancang untuk membunuh 6 juta rakyat Jerman.

Pada 14 Disember 1945, Abba Kovner bersenjatakan 2 bekas racun belayar dari Alexandria, Mesir ke Toulon, Perancis.

Ketika Toulon berada dalam pandangan Abba, pihak berkuasa British cuba memintas kapal yang dinaikinya.

Abba yang menyedari perkara itu berasa curiga dan telah mengosongkan satu daripada dua bekas mengandungi racun tersebut.

Dia kemudiannya memberikan satu lagi bekas racun kepada pengiringnya dan mengirimkan nota kepada isterinya.

Abba Kovner ditangkap, kemungkinan besar disebabkan oleh pemimpin Yahudi yang menentang rancangannya itu dan menghubungi pihak berkuasa.

Walau bagaimanapun, nota tersebut sampai ke tangan isterinya yang mengarahkan supaya meneruskan dengan Plan B.

Di bawah kepimpinan baru iaitu Joseph Harmatz, sasaran baru adalah Stalag 13-D, kem tahanan perang sekutu Allied di Nuremberg yang dipenuhi dengan banduan Nazi.

Di lokasi tersebut, Nakam Avengers berniat untuk membunuh 12,000 banduan Nazi. Mereka menukar pelan awal iaitu meracun bekalan air, kepada meracun bekalan roti banduan.

Nakam Avengers mempunyai seorang anggota yang bekerja di bakeri yang membekalkan roti setiap hari kepada Stalag 13-D.

Tak lama kemudian sejumlah besar arsenik diseludup ke Nuremberg dan disimpan di bawah papan lantai bakeri tersebut.

Pada tengah malam 13 April 1946, sebanyak 3,000 buku roti diletakkan campuran gam dan arsenik. Dan menjelang waktu petang, beribu-ribu bekas tentera Nazi dimasukkan ke hospital.

New York Times melaporkan bahawa seramai 2,238 tentera Nazi keracunan. Namun tidak jelas berapa ramai anggota Nazi yang mati, atau mungkin tiada kematian berlaku.

Baru-baru ini dokumen yang dikemukakan menyatakan bahawa tiada seorang pun Nazi yang mati.

Ini adalah sangat aneh kerana Nakam Avengers menggunakan jumlah arsenik yang cukup untuk membunuh berpuluh-puluh ribu orang.

Namun, Nakam Avengers mungkin meletakkan racun untuk dalam jumlah yang sikit dalam setiap buku roti.

Selepas kegagalan itu, Nakam tidak lagi mencuba melancarkan operasi membalas dendam besar-besaran itu.

Ramai anggotannya beralih arah menumpukan perhatian mereka dalam membentuk dan mempertahankan Israel yang mana Abba Kovner memainkan peranan yang besar.

Akhirnya, tiada anggota Nakam Avengers yang didakwa dengan apa-apa jenayah yang berkaitan dengan rancangan tersebut. Beberapa dekad kemudian, pendakwa raya Jerman menyiasa perkara itu tetapi tidak memfailkan tuduhan disebabkan oleh "situasi yang luar biasa".


4 Kapal Selam Penyerang Paling Power Di Dunia

Misi utama penciptaan kapal selam adalah untuk melindungi pesawat kapal pembawa pesawat di permukaan air, menyerang kapal selam dan banyak lagi.

Ia mesti mempunyai sonar yang baik untuk mengesan kapal selam musuh. Juga, adalah amat penting bagi kapal selam itu untuk mampu mendekati kapal selam kapal perang musuh tanpa dikesan.

Selepas menjalankan tugas, ia juga perlu beredar dengan tidak dikesan oleh kapal anti-kapal selam. Sesetengah kapal selam penyerang terbaru mampu melancarkan peluru berpandu terhadap kapal-kapal dan sasaran di darat.

iluminasi.com kongsikan 4 kapal selam penyerang yang paling "power" di dunia.

Kapal selam serangan kelas Astute berkuasa nuklear yang pertama telah ditugaskan untuk Angkatan Laut Diraja United Kingdom pada tahun 2010.

Setakat ini, 7 kapal kelas dirancang dalam penghasilan. Kapal selam ini akan menggantikan kapal selam serangan kelas Swiftsure yang terdahulu.

Kapal selam kelas Astute lebih senyap dan mampu membawa lebih banyak senjata api berbanding kapal kelas Trafalgar.

Kapal selam serangan ini dilengkapi dengan enam buah tiub torpedo 533mm yang digunakan untuk melancarkan torpedo Spearfish, peluru berpandu anti-kapal Sub-Harpoon dan peluru berpandu kapal Tomahawk.

Peluru berpandu Tomahawk Block IV mampu menyerang jarak sejauh 1,700 km dan boleh menyasarkan kapal musuh serta sasaran tanah.

Kapal selam penyerang Tentera Laut Amerika Syarikat kelas Virginia berkuasa nuklear ini adalah pengganti kepada kapal kelas Los Angeles.

Ia direkabentuk dengan bersaiz lebih kecil, lebih murah dan serba boleh, sebagai alternatif kepada kapal selam yang maju tetapi mahal iaitu kelas Seawolf.

Juga dikenali sebagai kelas SSN-774, ia menggabungkan salutan anechoic (tidak bergema), struktur dek terpencil dan reka bentuk propulsor baru untuk mencapai tahap rendah akustik yang tersendiri.

Tahap bunyi kapal selam kelas Virginia didakwa sama dengan kelas Seawolf.

Kapal selam ini dilengkapi dengan 12 tiub sistem pelancaran menegak (VLS), yang digunakan untuk melancarkan Peluru Berpandu Darat Tomahawk (TLAM) dengan jarak 1,700 kilometer.

Juga terdapat empat unit tiub torpedo 533mm. Tiub ini digunakan untuk melancarkan sejumlah 26 unit torpedo berat Mk.48 dan peluru berpandu anti-kapal Sub-Harpoon.

Kapal ini juga boleh digunakan untuk operasi khas. Ia merupakan kapal selam Amerika Syarikat pertama menggunakan pentas binaan dalaman Navy Seal yang membenarkan sekumpulan 9 orang untuk masuk dan keluar daripada kapal selam.

Kapal selam kelas Seawolf adalah kapal selam yang paling canggih dan paling mahal dalam angkatan tentera Amerika Syarikat.

Kapal selam ini bertujuan untuk memulihkan kelebihan teknologi Tentera Laut Amerika Syarikat ke atas Kesatuan Soviet dari tahun 1945 hingga pertengahan 1980an, ketika pengintipan dan amalan perdagangan beberapa sekutu AS membuatkannya terhakis.

Penghasilannya juga bertujuan untuk mencari dan memusnahkan kapal selam peluru berpandu Rusia yang terbaru seperti kelas Typhoon dan kapal selam penyerang seperti kelas Akula.

Pada mulanya 12 unit sahaja dirancang untu dihasilkan namun kapal selam canggih ini tersangat mahal walaupun bagi Amerika Syarikat yang mempunyai bajet ketenteraan tertinggi di dunia.

Akhirnya, penghasilan terhenti dengan hanya 3 kapal selam kelas Seawolf sahaja dibina. Kesemua kapal-kapal selam ini kini sedang berkhidmat.

Tentera Laut AS beralih kepada kapal selam yang lebih murah seperti kelas Virginia. Apa yang canggih mengenai kelas Seawolf adalah ia dikatakan kapal selam yang paling senyap yang pernah dihasilkan.

Kebanyakan kapal selam terpaksa memperlahankan kelajuan serendah 5 knot untuk mengelak daripada dikesan oleh jajaran sonar pasif, namun kelas Seawolf mampu bergerak pada kelajuan 20 knot dan masih mustahil untuk dikesan.

Malah, kelas Seawolf pada kelajuan 25 knot adalah lebih senyap daripada kelas Los Angeles.

Kapal selam ini juga boleh beroperasi pada kedalaman yang lebih tinggi berbanding kapal selam AS yang lain dan mampu beroperasi di bawah lapisan ais.

Juga, ia lebih pantas daripada kebanyakan kapal selam lain. Ia dilengkapi dengan lapan tiub torpedo 660 mm yang digunakan untuk melancarkan torpedo Mk.48 dan peluru berpandu anti-kapal Sub-Harpoon.

Seperti kapal selam lain, ia juga dilengkapi dengan Peluru Berpandu Darat Tomahawk (TLAM) dengan jarak 1,700 kilometer. Sebanyak campuran 50 torpedo, Sub-Harpoon dan Tomawahk boleh dibawa oleh kelas Seawolf.

Dan kapal selam yang dianggap sebagai paling berkuasa dan berbahaya di dunia adalah kelas Yasen milik Rusia.

Menurut agensi berita Rusia, TASS, kapal selam terbaru ini direka untuk memusnahkan kapal selam, kapal laut, pangkalan tentera laut dan pelabuhan, dan lain-lain.

Sebanyak 10 unit dirancang, namun hanya 5 unit dibina dan 2 sahaja yang telah siap.

Ia dikatakan mampu membawa sehingga 90 orang krew dan boleh berada di lautan selama 100 hari. Ia berukuran 139 meter panjang dan mampu menyelam sehingga 600 meter di bawah laut.

Satu unit turbin stim "single-shaft" berkuasa nuklear difahamkan adalah sebahagian daripada reka bentuk kapal ini yang memberikan kapasiti 43,000 kuasa kuda.

Kapal selam penyerang berkuasa nuklear kelas Yasen yang dikenali sebagai Kazan ini juga mempunyai ruang untuk lapan peluru berpandu pelayaran Oniks dan Kalibr serta 300 torpedo.

Ia mampu menyerang sasaran sejauh 2,400 meter dan mempunyai kelajuan maksimum 35 knots. Kapal ini dilancarkan di limbungan kapal Sevmash, di Severodvinks, utara Rusia.


10 Jenis Fobia Pelik Yang Mungkin Ada Pada Anda

Sepertimana yang kita ketahui terdapat ratusan jenis fobia atau ketakutan yang dialami oleh manusia di seluruh dunia. Kebanyakan di antara kita pernah mendengar claustrophobia (fobia berada di tempat sempit),xenophobia (fobia dengan orang asing) danacrophobia (fobia tempat tinggi).

Namun terdapat juga beberapa jenis fobia yang jarang kita dengar. Ada di antaranya yang boleh dikatakan agak unik. Kami ingin kongsikan bersama anda beberapa di antara fobia unik di dalam senarai di bawah ini.

Fobia ini pada satu masa dahulu adalah perkara biasa di Eropah sebelum zaman moden. Para saintis berkata pada kurun ke-16, kebanyakan orang Inggeris, Perancis dan negara Eropah yang lainnya mempunyai simptom ablutophobiaini.

Ratu Elizabeth pertama dikenali sebagai orang yang paling 'bersih' di Eropah kerana pada masa itu dia mandi sebulan sekali. Kajian juga menunjukkan fobia ini menjadi penyumbang terbesar kepada industri minyak wangi.

Seorang lelaki bernama Hunter Ewen dari Amerika Syarikat menderita akibat globophobia, iaitu ketakutan kepada belon atau bunyi belon meletup. Akan tetapi yang anehnya dia juga berjaya mencipta rekod di dalam Guinness World Records dengan meniup belon sehingga meletup paling banyak dalam masa satu jam.

Dia berkata bahawa dia selama 15 tahun dia tidak pernah meniup belon jadi dia ingin mengatasi ketakutannya itu dengan cara yang menyeronokkan.

Walaupun porphyrophobia ini merupakan kes terpencil, namun ianya sememangnya wujud. Kes fobia seperti ini wujud akibat beberapa sebab, salah satunya ialah kejadian trauma semasa kecil seperti penderaan atau kemalangan yang melibatkan warna ungu atau warna lainnya.

Sesqui di dalam bahasa Latin bermaksud (satu setengah), Pedal di dalam Latin bermakna (kaki) dan phobia di dalam bahasa Greek (takut). Walaupun fobia ini merupakan kes yang terpencil, ia sebenarnya agak kejam bagi penghidap fobia ini untuk menyebut namanya kerana ia agak panjang. Yang lebih mengejutkan ialah nama lain bagi fobia ini ialah Hippopotomonstrosesquippedaliophobia!

Sebenarnya fobia kepada kelawar ini terjadi akibat salah faham tentang vampire yang boleh bertukar menjadi kelawar dan juga ketakutan kepada kelawar penghisap darah. Sedangkan vampire tidak wujud manakala hanya 3 spesis kelawar sahaja menghisap darah dan hanya terdapat di Amerika Latin. Propaganda melalui cerita dan filem yang mengsensasikan ketakutan ini.

Bagi mereka yang mengalami macrophobia ini selalunya berakhir dengan kekecewaan. Simptom akibat fobia ini ialah berpeluh, rasa ingin melarikan diri, pengsan dan juga rasa seperti terlalu sesak. Kebiasaannya penghidap fobia ini lebih gemar membeli-belah secara atas talian.

Fobia ini sebenarnya banyak terjadi kepada kanak-kanak di seluruh dunia. Ia berbeza dengan tidak gemar memakan sayur. Penghidap fobia ini biasanya akan diserang panik sehingga ada kes yang dikesan di mana penghidap fobia ini sanggup mengelak untuk melalui kawasan sayur yang dijual di pasaraya.

Fobia kepada bunga ini hanya dihidapi oleh beberapa orang sahaja di dunia. Kebanyakan mereka juga takut kepada alam semulajadi. Kanak-kanak dikenalpasti majoriti penghidap fobia ini dan penyebabnya ialah kejadian trauma yang berulang-ulang samada disengat lebah atau sebagainya. Kejadian ini mengakibatkan pemikiran negatif sepertimana tanggapan kita apabila memegang cerek yang panas.

Kebanyakan mereka yang menderita fobia ini juga akan takut kepada kuda yang jinak atau dilatih. Biasanya ia berlaku apabila pesakit pernah mengalami tragedi jatuh atau ditendang kuda.

Anda mesti berasa hairan mengapa ada manusia yang takut akan pusat perut mereka sendiri. Ada sesetengah kes penghidap fobia ini juga takut kepada pusat orang lain juga. Salah seorang penghidap fobia ini yang terkenal ialah penyanyi Jenny Frost dan Khloe Kardashian.


Kisah Menakjubkan Nelayan Terselamat Setelah Hanyut Selama 438 Hari - Jose Alvarenga

Jose Alvarenga adalah seorang nelayan berpengalaman dan sangat berkemahiran berkenaan laut selepas bertahun-tahun menjadi nelayan komersial.

Tetapi nelayan yang paling berpengalaman sekalipun tak dapat mengatasi kekuatan ribut tropika terutamanya apabila berada dalam bot 4.5 meter dengan ketiadaan makanan dan rakan nelayan yang tidak berpengalaman.

Pada hujung tahun 2012, perkara ini berlaku kepada Jose Alvarenga sendiri dan tersadai di tengah laut selama 438 hari.

Dari saat ia bermula, perjalanan memancing Jose dilihatkan seperti bermasalah. Dia merancang untuk melakukan pancingan laut dalam selama 30 jam yang berhadap mendapat ikan seperti jerung, marlin dan ikan layar.

Ketiga-tiga ikan ini adalah sangat lumayan dan jika jumlahnya cukup banyak, dia akan mendapat pulangan wang yang sangat berbaloi.

Di perkampungan nelayan Costa Azul, Mexico, persaingan adalah sangat tinggi dan Jose berharap dapat membawa pulang hasil yang banyak.

Malangnya, rakan pancing yang biasa bersamanya, juga seorang nelayan yang berpengalaman membatalkan di saat-saat akhir.

Jose tidak begitu risau dengan situasi ini dan memilih seorang lagi nelayan yang lebih mudah, bernama Ezequiel Cordoba.

Walaupun dia tidak pernah bekerja bersama Ezequiel atau bercakap dengannya sebelum ini, Jose beranggapan anak muda ini cukup mahir untuk pengemabraan ini.

Lagipun, pengembaraan ini bukanlah terlalu jauh dan hanya memakan masa satu hari.

Dan pada 17 November 2012, pasangan ini berlayar dalam sebuah bot fiberglass dilengkapi sebuah enjin kecil. Di atas bot terdapat pelbagai alat memancing, radio elektronik mudah alih dan kotak ais yang besar untuk menyimpan ikan.

Perjalanan itu kelihatan seperti membuahkan hasil yang banyak seperti diharapkan Jose kerana tak lama selepas berlayar mereka berjaya menangkap ikan lebih daripada 450 kilogram dan hampir tidak muat di dalam kotak ais.

Selepas beberapa jam memancing, satu ribut melanda yang berlangsung selama 5 hari. Jose Alvarenga dan Ezequiel cuba untuk memandu bot kembali ke pantai namun adalah mustahil untuk melihat di mana kedudukan pantai disebabkan hujan yang sangat lebat.

Bot itu juga menjadi agak tenggelam disebabkan oleh hasil tangkapan yang berat dan untuk lebih mudah memandu, mereka terpaksa melepaskan semula hasil yang lumayan tersebut ke dalam laut.

Mereka mampu meneruskan kelangsungan hidup dengan meminum air hujan dan juga bekalan makanan yang dibawa bersama.

Akhirnya, ribut berhenti dan mereka dapat melihat betapa teruk kerosakan yang berlaku.

Enjin bot mereka hilang bersama-sama alat memancing yang rosak dan kebanyakan alat elektronik mudah alih juga mengalami nasib yang sama.

Apa yang tinggal adalah alat radio yang mempunyai bateri kecemasan cukup untuk menghantar mesej kepada majikannya Villermino Rodriguez di darat, malangnya bateri tersebut habis sebelum lokasi mereka diketahui.

Dengan hanya beberapa bekalan asas, tiada radio dan enjin, kedua-dua nelayan ini tersadai di tengah laut.

Berharap mesej yang disampaikan kepada Villermino dapat membantu dalam menyelamat mereka, namun tidak pasti ia akan berlaku, kedua-dua nelayan ini mula meneruskan hidup di atas bot itu.

Walaupun Ezequiel tidak berpengalaman dalam menjadi nelayan, Jose masih mampu untuk menangkap ikan, penyu, obor-obor dan burung menggunakan tangan untuk dijadikan makanan.

Mereka mendapat bekalan minuman daripada tahanan hujan, namun biasanya mereka memastikan badan terhidrat melalui gabungan darah penyu dan air kencing mereka.

Tak lama kemudian, hari bertukar minggu, dan minggu bertukar bulan. Kedua-dua mereka telah lama berputus asa untuk diselamatkan dan hanya berharap jika pesawat yang melepasi udara atau kapal yang berlayar ternampak mereka.

Namun, tanpa keupayaan untuk mengarahkan bot mereka ke mana-mana, kebarangkalian untuk terlihat secara tak sengaja oleh pesawat atau kapal sangatlah rendah.

Jose dapat memenuhi masa lapang dan menjejaki masa yang berlalu dengan memetakan fasa-fasa bulan.

Membesar di kawasan pantai dan menghabiskan kebanyakan masanya di laut, Jose sudah biasa dengan diet makanan laut, kebergantungkan kepada bulan dan matahari serta air laut yang masin.

Selepas 4 bulan, Ezequiel tidak lagi tahan dari segi mental dan fizikal. Tubuh badannya mula menderita daripada kesan hidup di laut dan dia mula muak makan ikan, burung dan penyu mentah.

Tak lama kemudian, Ezequiel jatuh sakit dan tidak mampu untuk makan, yang akhirnya menyebabkan dia mati kelaparan.

Untuk tempoh 6 hari selepas kematian Ezequiel Cordoba, Jose Alvarenga membiarkan mayat tersebut tidak tersentuh. Keseorangan buat kali pertama hampir setengah tahun, Jose cuba untuk bunuh diri.

Akhirnya Jose membuang mayat Ezequiel dan memperbaharui kepercayaannya, memaksa dirinya untuk terus hidup.

Selepas mengira kitara bulan ke-15 dan menghabiskan hidup lebih daripada 400 hari di laut, Jose akhirnya ternampak apa yang diharapkannya selamat lebih setahun, daratan.

Botnya yang rosak telah dibawa ke arah selatan, ke penjuru terpencil Pulau Marshall, lebih daripada 9,500 kilometer daripada lokasi dia memulakan perjalanan.

Selepas meninggalkan botnya dan berenang ke pantai, Jose mengetuk pintu sebuah rumah berdekatan. Pasangan yang membuka pintu tersebut tidak mempercayai kisah yang diceritakan Jose lalu menghubungi pihak berkuasa.

Pihak polis terkejut dengan kisah itu, beranggapan bahawa Jose Alvarenga telah lenyap 11 bulan lalu, namun dia masih hidup dan kelihatan berada dalam keadaan baik.

Jose dihantar pulang dan bertemu dengan keluarganya yang mana telah terpisah sekian lama.

Jose juga berjumpa semula dengan majikannya, yang mana telah menghantar bantuan menyelamat namun tidak berhasil kerana ribut yang terlalu dahsyat membuatkannya mustahil untuk melihat apa-apa di laut.

Dan setelah ribut berhenti, semua orang beranggapan kedua-dua nelayan itu telah mati.

Pada mulanya, tak ramai orang percaya akan cerita Jose. Antara sebabnya adalah Jose kelihatan terlalu sihat bagi seseorang yang telah tersadai lebih 14 bulan di lautan.

Walaupun dia kelihatan kurus, rambut dan jambang panjang tidak terurus serta kulit yang gelap disebabkan laut dan mahatari, namun tempoh yang sangat lama itu tanpa makanan dan minuman segar pastinya akan memberikan tubuh badan yang lebih teruk daripada apa yang dimiliki Jose.

Ada doktor yang memberikan teori bahawa Jose sekurang-kurangnya harus memiliki komplikasi kurang vitamin C.

Pakar maritim juga memberitahu mustahil untuk seseorang berlayar dalam garis lurus untuk sampai ke Pulau Marshall, apatah lagi dengan bot yang tidak mempunyai enjin atau sistem navigasi.

Namun, beberapa doktor menyatakan bahawa diet makanan lautnya, yang terdiri daripada burung dan daging penyu mengandungi vitamin C yang tinggi, yang mengelakkanya daripada mengalami kekurangan vitamin C.

Pertikaian tentang laluannya ke Pulau Marshall juga dijelaskan apabila kajian Universiti Hawaii membuktikan bahawa arus laut boleh mengarakannya ke pulau tersebut.

Jose Alvarenga juga berhadapan dengan saman selepas dia pulang ke daratan, daripada keluarga Ezequiel Cordoba. Saman itu menuduh bahawa Jose tidak membuang mayat Ezequiel ke laut sebaliknya memakan untuk meneruskan hidupnya.

Peguam Jose menafikan tuduhan ini dan dia juga berjaya melepasi ujian pengesan pembohongan.

Kini Jose tinggal di El Salvadaor, di sebuah perkampungan kecil.


The Seven Wonders : 7 Keajaiban Dunia 'Zaman Purba'

Kita selalu mendengar tentang binaan-binaan yang digelarkan sebagai 'tujuh keajaiban dunia' memaparkan binaan-binaan yang lebih dekat dengan era moden.

Tahukah anda wujud satu lagi senarai yang jarang diperkatakan berkenaan tujuh binaan zaman purba, dianggap mempunyai kehebatan seni bina mampu menakjubkan sesiapa saja yang memandangnya.

Bolehkah anda menamakan ketujuh-tujuh binaan tersebut? Berikut adalah tujuh binaan menakjubkan ciptaan manusia dunia purba yang dikatakan cukup hebat sehingga melampaui zamannya.

Piramid besar Giza dibina pada anggaran tahun 2584 hingga 2561 SM/BC ketika zaman pemerintahan firaun Mesir purba bernama Khufu.

Bangunan ini dikatakan kekal menjadi bangunan tertinggi di dunia selama lebih 4,000 tahun.

Apa yang sangat mengagumkan adalah skalanya yang sangat besar selain ukurannya yang sempurna dari setiap sudut, mempunyai nilai simetri yang seimbang.

Piramid Khufu menjadi satu-satunya binaan purba menakjubkan yang masih kekal berdiri sehingga kini.

Tugu Dewa orang Greek, Zeus ini direkodkan dibina oleh pengukir bernama Phidias sekitar tahun 435 SM/BC.

Phidias terkenal sebagai seorang pengukir handal yang turut sama bertanggungjawab mengukir tugu-tugu Tuhan orang Greek lain seperti Athena. Kerja tangannya yang paling terkenal adalah tugu Zeus ini. Tugu ini dikatakan mempunyai ketinggian 13 meter menggambarkan Zeus sedang duduk di atas takhtanya.

Namun penyebaran ajaran Jesus Christ menyebabkan Kuil Olympia yang menempatkannya mula diabaikan serta tidak lagi terjaga.

Tugu itu kemudiannya dipindahkan ke Constantinople, sebelum musnah dalam kebakaran Istana Lausus, tempat tugu itu disimpan.

Dibina bagi menyembah Dewi Artemis, lokasi binaannya ketika itu terletak di bandar Ephesus - kini bandar Selcuk di negara Turki.

Kuil ini mengalami proses pembaikian dan binaan semula sebanyak empat fasa berbeza mengubah rekaannya setiap kali. Versi terakhir rekabentuk Kuil Artemis sebelum musnah adalah sebuah binaan cantik kuil gergasi yang disokong oleh 127 batang tiang setinggi 18 meter.

Sama seperti tugu Zeus di Olympia, pengaruh agama yang di bawa Jesus Christ di kawasan tersebut membuatkan kepercayaan lama mereka mula digantikan dengan ajaran baru.

Makam Halicarnassus dibina sekitar 353 hingga 350 SM/BC di Halicarnassus, lokasi sekarang terletaknya daerah Bodrum di Turki.

Dibina hasil kerjasama dua orang arkitek Yunani bernama Satyros dan Pythius, kedua-duanya mendapatkan bantuan barisan empat orang pengukir terhandal zaman tersebut bernama Leochares, Bryaxis, Scopas dan Timotheus untuk menghiasi setiap bucu makam tersebut.

Makam tersebut dibina atas arahan Artemisia, isteri kepada seorang 'satrap' atau Gabenor di Halicarnassus bernama Mausolus.

Nama Mausolus akhirnya terus digunakan bagi merujuk binaan makam, menjadi asal-usul perkataan 'mausoleum' yang merujuk kepada binaan pusara besar yang cantik.

Tugu kolosi gergasi Rhodes memaparkan Tuhan kepercayaan orang Yunani iaitu Helios yang dipercayai mereka mengawal matahari.

Tugu ini dibina di bandar Rhodes sekitar tahun 280 SM/BC oleh seorang pengukir bernama Chares of Lindos, sempena meraikan kemenangan masyarakat Rhodes daripada serangan tentera Cyprus pada tahun 305 SM/BC.

Tugu besar ini mempunyai ukuran 33 meter tinggi hanya dapat didirikan selama 54 tahun sebelum gempa bumi pada tahun 226BC meruntuhkannya selepas bahagian lutut tugu itu mula meretak.

Selepas runtuh, usaha untuk membinanya semula tidak dilakukan kerana ditakuti kemurkaan Helios akan menimpa mereka - jadi tugu itu dibiarkan saja di lokasi asalnya sebelum hancur dimamah masa dan persekitaran.

Rumah Api Alexandria adalah sebuah binaan setinggi 100 meter yang siap dbina semasa pemerintahan Ptolemy II sekitar era 280-247 SM/BC, dimulakan terlebih dahulu oleh ayahnya Ptolemy I.

Rumah api ini terletak di Pharos, sebuah pulau kecil di Alexandria (kini Mesir) dan mengambil masa selama 12 tahun untuk disiapkan.

Rumah api ini kekal berdiri lama sehinggalah tahun 956 apabila gempa bumi menjejaskan strukturnya.

Beberapa ratus kemudian sekitar abad ke 15, satu lagi insiden gempa bumi menyebabkan binaannya terus runtuh dan tumbang sehingga musnah sepenuhnya, kali terakhir pada tahun 1480.

Kisah taman tergantung Babylon sangat mengasyikkan bagi mereka yang meminati sejarah. Bagaimanapun, taman tergantung ini menjadi satu-satunya binaan bersejarah dalam senarai ini yang tidak dapat dikenalpasti di mana lokasinya,

Ada juga pendapat berbeza mengatakan yang taman tergantung ini hanyalah mitos berlawanan dengan pendapat mengatakan kewujudannya benar-benar sahih, cuma tidak diketahui di mana.

Kisahnya, taman ini dibina oleh Nebudchadnezzar II pada tahun 605 SM/BC sebagai hadiah kepada isterinya Amtis of Media. Amtis adalah seorang yang berasal daripada kawasan pergunungan, biasa hidup dalam suasana yang diselubungi keindahan flora dan fauna setiap hari.

Bagi memastikan Amtis dapat terus hidup seperti tanah asalnya, Nebudchannezzar memulakan projek besar-besaran membina sebuah infrastruktur yang mempunyai ekosistem sendiri setinggi 23 meter dibentuk seakan-akan sebuah gunung - agar Amtis dapat meluangkan masanya di situ.


10 Laman Web Mencari Jodoh Untuk Anda Yang Mencari Pasangan Pelik

Pernahkah anda menggunakan laman web mencari jodoh untuk mencari pasangan? Jika bernasib baik anda mungkin akan bertemu dengan pasangan anda namun tiada jaminan mereka adalah sama seperti mana yang anda lihat di laman web.

Jadi sesetengah laman web mencari jodoh telah mengkhususkan pencarian mereka mengikut minat dan hobi bagi memudahkan pencarian jodoh dilakukan. Akan tetapi ada di antaranya yang dianggap pelik dan unik. Kami ingin kongsikan bersama anda di dalam senarai di bawah ini.

Laman web ini adalah laman temu janji untuk mereka yang mempunyai kecenderungan kepada pemakaian lampin dewasa berbanding seluar dalam biasa.

Di dalam laman web ini terdapat pelbagai video, gambar,live chat, dan kisah mengenai perkara yang berkaitan dengan lampin dewasa. Ramai di antara peserta mempunyai kecenderungan fantasi menjadi bayi dewasa. Pelik, tapi benar.

Bagi mereka yang bujang dan juga pencinta haiwan terutamanya kuda, laman web ini sememangnya untuk anda. Anda boleh mencari pasangan yang mempunyai hobi sama yang gemarkan menunggang kuda di kawasan pendalaman yang jauh dari kesibukan kota.

Pada laman web ini ia menyatakan bahawa tempat mencari jodoh ini adalah untuk mereka yang benar-benar minat akan penunggangan kuda dan menjalani kehidupan desa. Sudah pastinya jika anda mempunyai kuda sendiri adalah lebih baik.

Jika anda berminat untuk bertemu janji dengan kapten kapal laut atau meminati pelayaran maka laman web ini adalah tempatnya. Di sini anda boleh berhubung, berkawan, menjadi sahabat pena mahupun belayar bersama-sama.

Servis yang ditawarkan laman web ini telah banyak membantu kapten kapal yang kesunyian apabila terpaksa berada di lautan selama berbulan-bulan lamanya.

Adakah anda seorang peminat fesyen ghotic dan sukar mencari pasangan yang mempunyai hobi yang sama? Jangan risau kerana di laman web ini anda boleh bertemu dengan ramai lagi wanita atau lelaki bujang yang juga mempunyai minat ke arah gothic.

GothicMarch ini merupakan laman web mencari jodoh seumpamanya yang pertama dan terbesar di internet. Laman web ini telah banyak membantu gadis dan lelaki gothic dan emo untuk bertemu jodoh atau pasangan mereka. Sama seperti laman web lain ia mengandungi forum untuk perbincangan, idea fesyen gothic, berbual dengan ahli yang lain dan banyak lagi.

Temu janji atas talian biasanya popular di kalangan penduduk bandar sahaja kerana mempunyai potensi tinggi bagi mereka yang sibuk dengan kerja untuk menggunakan perkhidmatan seumpamanya. Walau bagaimanapun, bagi mereka yang memilih untuk tidak bekerja dari 9 pagi - 5 petang dan tidak gemar tinggal di hutan batu, ini adalah laman web mencari jodoh yang sesuai.

Ini kerana di zaman moden ini para petani juga telah menggunakan internet akan tetapi tidak berminat untuk tinggal di bandar. Slogan yang digunakan di laman web ini ialah " Orang bandar tidak akan memahaminya".

Terdapat sesetengah orang yang mengamalkan diet bebas gluten, samada mereka mempunyai alahan terhadap gluten atau mereka berhenti memakannya untuk sebab lain. Jadi adalah sedikit sukar untuk mempunyai pasangan yang berlainan diet dengan mereka.

Jadi laman web Gluten Free Singles ini memberikan kemudahan untuk mereka yang mempunyai diet yang sama untuk mencari pasangan. Bukan sahaja bertemu janji malah anda boleh menyertai komuniti bebas gluten ini untuk berkongsi resepi, berbincang dan juga mendapat sokongan mereka. Jadi tiada masalah lagi untuk memilih makanan jika keluar makan bersama.

Apabila seseorang penjenayah itu disabitkan dengan kesalahan dan dijatuhi hukuman penjara, maka hampir semua harapannya akan hancur. Namun terdapat laman web yang boleh membantu banduan di dalam penjara untuk mencari pasangan hidup.

Meet an Inmate menawarkan perkhidmatan khusus kepada mereka yang menjalani hukuman penjara untuk bercinta dan dicintai. Bukan itu sahaja malah anda di luar juga boleh menjadi sahabat pena mereka. Ini membantu para banduan untuk menghilangkan rasa bosan, tambahan pula jika dijatuhkan hukuman penjara buat jangka waktu yang lama.

Walaupun laman web ini kedengaran seperti tempat mencari jodoh bagi orang yang mempunyai sikap positif, namun bukanlah itu kisahnya. Positive Singles sebenarnya laman web mencari jodoh bagi mereka yang telah disahkan positif menghidap penyakit berbahaya atau berjangkit seperti HIV, Herpes dan sebagainya.

Kebiasannya bagi mereka yang disahkan positif bagi penyakit seperti ini, mereka selalunya akan berasa terasing. Jadi tujuan utama laman web ini adalah untuk menemukan mereka dengan orang lain yang senasib dengan mereka. Di laman ini mereka tidak akan merasa ditolak seperti mana dunia memulaukan mereka.

Laman web mencari jodoh ini mungkin kurang sesuai untuk manusia biasa seperti kita. Ini kerana laman web ini dikhususkan bagi mereka yang merasakan diri mereka pontianak atau vampire. Mereka boleh mencari pasangan melalui jenis vampire atau jenis golongan darah yang mereka minat.

Laman web ini bukan sahaja menarik minatvampire sahaja untuk menyertainya, malah kepada mereka yang meminativampireataupun pemburu pontianak juga mendaftar mencari pasangan di sini.

Bagi anda yang takutkan badut, laman web mencari jodoh ini mungkin tidak sesuai dengan anda. Akan tetapi bagi mereka yang minat atau bekerja sebagai badut, maka inilah tempatnya. Sejak kebelakangan ini, badut dilihat sebagai sesuatu yang agak menakutkan berbanding kelakar.

Di sebalik mekap yang tebal dan hidung berwarna merah badut, mereka sebenarnya hanyalah manusia biasa yang memerlukan kasih sayang. Di dalam laman web ini mereka boleh mencari jodoh dengan pasangan yang mempunyai minat yang sama.


Kisah Pasangan Scammer Angela dan Michael : Bonnie and Clyde Zaman Moden

Anda mungkin pernah mendengar kisah asal mengenai Bonnie dan Clyde. Bonnie Elizabeth Parker dan Clyde Chestnut Barrow merupakan pasangan penjenayah Amerika yang terkenal semasa zaman Great Depression.

Mereka banyak melakukan jenayah dan sangat terkenal pada tahun 1931-1935. Walaupun mereka terkenal kerana merompak bank dan sebagainya, namun kisah percintaan mereka yang menjadi tumpuan akibat disensasikan oleh media Amerika.

Kini, mari kita kenali pula pasangan Bonnie dan Clyde moden iaitu Angela Greer dan Michael Tozer yang menipu orang ramai melalui perniagaan atas talian kerana tabiat berbelanja mewah mereka. Penyiasatan polis selama 6 bulan berjaya membongkar kegiatan jenayah mereka.

Angela Greer sememangnya seorang yang gemar akan kehidupan mewah. Wanita berusia 52 tahun itu sering tinggal di hotel-hotel mewah dan membeli barangan berjenama yang mahal. Akan tetapi, pada hakikatnya dia tidak bekerja langsung untuk menampung perbelanjaan besarnya itu.

Pihak polis mendakwa Greer dan teman lelakinya Michael Tozer telah menipu pelanggan di atas talian sebanyak hampir USD 2 juta. Lebih memeranjatkan lagi semasa semua jenayah pasangan ini berlaku, Greer mempunyai suami yang tidak tahu langsung mengenai perbuatan jenayah isterinya.

Salah seorang penyiasat yang mengendalikan kes mereka iaitu Detektif Sarjan Brad McLeish memberitahu bahawa dia tidak pernah berjumpa dengan pasangan yang begitu obses tentang wang.

McLeish juga berkata, "Tozer mendaftar beribu-ribu akaun palsu di PayPal, eBay dan Gumtree di mana dia akan melakukan urusan jual beli barangan yang tidak wujud. Pada penghujung aktiviti jenayah mereka, mereka mula membeli banyak kad Load&Go Australia Post."

Angela Greer pula membohongi suaminya dengan memberitahu bahawa dia bekerja sebagai salah seorang penerbit atau penulis di Gold Coast. Namun, apa yang terjadi ialah dia dan Michael Tozer melakukan jenayah terancang di dalam talian.

Angela Greer juga dilaporkan akan menerbangkan suaminya untuk menemaninya tidur di hotel bertaraf 5 bintang di serata dunia. Namun, suaminya yang juga Orang Kelainan Upaya (OKU) itu sama sekali tidak tahu bahawa kekasih gelap isterinya itu sentiasa berada di bilik bersebelahan di hotel yang sama.

Greer dan Tozer akhirnya ditahan di Hotel Shangri-La di Cairns, Australia di mana mereka telah tinggal di situ selama lebih 5 bulan. Apabila bilik hotel mereka diserbu, pihak polis menjumpai kotak-kotak yang penuh dengan barangan berjenama seperti Louis Vuitton, Versace, Rolex, berdozen kad bank dan juga AUD 3000 dalam bentuk tunai.

Polis juga menjumpai sebanyak 1100 akaun bank di mana 700 di antaranya didaftarkan atas nama Tozer dan selebihnya menggunakan nama samaran. Detektif McLeish memberitahu melalui akaun bank inilah PayPal menyalurkan bayaran.

Pasangan penjenayah berseronok dan berpesta serta mengambil gambar mereka sendiri dengan dipenuhi barangan berjenama mewah dan timbunan wang yang banyak ketika mereka bercuti di Indonesia, Singapura dan serata Australia.

Pasukan penyiasat mengambil masa berbulan lamanya untuk menyiapkan pendakwaan ke atas pasangan itu kerana pasangan itu telah mencuri banyak identiti orang lain termasuk ahli keluarga mereka. Mereka mula tertangkap apabila salah seorang pekerja Australia Post menjadi curiga apabila pasangan itu membeli 62 keping kad Load&Go.

Michael Tozer yang merupakan dalang utama di dalam penipuan ini mengaku bersalah kerana mencuri dari PayPal sebanyak AUD 950,000 dan dihukum penjara selama 8 tahun.

Angela Greer pula mengaku bersalah atas 5 tuduhan mencuri identiti dan dipenjara selama 3 bulan dan setahun setengah atas jenayah penipuan. Dia baru-baru ini ditemui di sebuah resort mewah di Palm Cove di utara Cairns sedang melakukan yoga namun menolak untuk ditemuramah. Manakala suaminya yang dikahwininya selama 22 tahun pula telah bercerai dengannya dan menyatakan "terlalu takut" dengan apa yang telah berlaku.